भारत आणि पाकिस्तान यांच्यातील मेगा फायनलमध्ये भारतीय कर्णधार विराट कोहलीने नाणेफेक जिंकून प्रथम क्षेत्ररक्षणाचा निर्णय घेतला . भुवनेश्वर कुमारने पहिले षटक निर्धाव टाकत पाकिस्तानी सलामवीरांवर भारतीय गोलंदाजी भारी पडणार याचे संकेत दिले . त्यानंतर गोलंदाजीला आलेल्या बुमराहने वाइड चेंडू टाकत पाकिस्तानचे खाते उघडण्यास मदत केली . मात्र , सुरुवातीला कोणतीही जोखीम न उचलता पाकिस्तानी सलामवीर संघाला चांगली सुरुवात करुन देण्यात यशस्वी ठरले आहेत . डावाच्या सुरुवातीला चौथ्या षटकात बुमराहच्या पहिल्याच चेंडून फखार झमानलाला चकवा दिला . चेंडू बॅटचे चुंबन घेऊन धोनीच्या हातात विसावला . हा क्षण ओव्हलच्या मैदानावर असणाऱ्या भारतीयांसह आज टीव्हीसमोर बसून सामन्याचा आनंद घेणाऱ्या प्रत्येक क्रिकेट चाहत्यांसाठी जल्लोषाचा क्षण होता . मात्र , बुमराहाचा तो चेंडू नो बॉल असल्यामुळे त्याला जीवनदान मिळाले आणि भारतीयांचा आनंद क्षणात ओसरला . मिळालेल्या संधीचे सोने करत दिवस आपला असल्याचे समजून त्याने गियर बदलला . बुमराहच्या गोलंदाजीवर जीवनदान मिळाल्यानंतर त्याच षटकात त्याने खणखणीत चौकार ठोकून आक्रमक फटकेबाजी करण्यास सज्ज असल्याचे संकेत दिले . त्यानंतर त्याने ११४ धावांची दमदार खेळी केली . ज्यावेळी फखारने बुमराहच्या चेंडूवर झेल दिला होता , त्यावेळी तो अवघ्या तीन धावांवर खेळत होता . शतकी भागीदारीनंतर दोघांच्यातील ताळमेळ न जुळल्याने अझरला धाव बाद होऊन तंबूत परतावे लागले . धाव बाद होण्यापूर्वी त्याने संघाच्या धावसंख्येत ५९ धावांची भर घातली . बुमराहने त्याला धावबाद केले . अर्थात फखारने ‘नो बॉल’वर मिळालेल्या जीवनदानानंतर केलेली शतकी खेळी भारतीय संघाला भारी पडणार का ? ते सामन्याच्या निकालानंतरच समजेल .


मुंबई : मुस्लिम समाजातील अनिष्ट प्रथा म्हणून संबोधला जाणारा तिहेरी तलाक हा अत्यंत संवेदनशील मुद्दा आहे . तिहेरी तलाकचा मुद्दा सध्या गाजतो आहे . मुस्लिम समाजातील महिलांमध्ये अलीकडच्या काळात तलाकच्या अघोरी प्रथेविरुद्ध जोरदार मंथन सुरू असल्यामुळे हा मुद्दा ऐरणीवर येत असतानाचा याच प्रथेचा परामर्ष घेणारा हलाल हा सिनेमा मराठीत येऊ घातला आहे . समाजातील अनेक सामाजिक प्रश्नांचा वेध मराठी सिनेमांनी घेतला आहे . याच पठडीतील आजच्या काळातील वास्तवाचा वेध घेणारा हलाल या सिनेमाच्या संगीत प्रकाशनाचा शानदार सोहळा नुकताच मुंबईत संपन्न झाला . लेखक राजन खान यांच्या ‘हलाला’ कथेवर आधारित या चित्रपटाची निर्मिती राष्ट्रीय पुरस्कार विजेते लक्ष्मण कागणे व अमोल कागणे यांनी केली असून दिग्दर्शन राष्ट्रीय पुरस्कार विजेते शिवाजी लोटन पाटील यांचे आहे . ६ ऑक्टोबरला हलाल प्रदर्शित होणार आहे . " मनोरंजनाच्या माध्यमातून सामाजिक आशय परिणामकारकरीत्या लोकांपर्यंत पोचवता येतो . या उद्देशानेच मुस्लीम स्त्रियांची व्यथा हलाल चित्रपटाच्या माध्यमातून पोहचवण्याचा प्रयत्न केला असल्याची भावना निर्माते अमोल कागणे यांनी यावेळी व्यक्त केली . राष्ट्रीय पुरस्कार विजेते दिग्दर्शक शिवाजी लोटन पाटील यांनी नेहमीच आपल्या कलाकृतींमधून सामाजिक प्रश्नांचा माणसांच्या जगण्याचा वेध घेतला आहे . ‘समाज बदलतोय असं आपण म्हणतो पण खरंच समाज बदलतोय का ? आजही अनेक समस्या व त्या अनुषंगाने अनेक प्रश्न आपल्यासमोर आहेत . दिग्दर्शक या नात्याने या सामाजिक समस्येकडे लक्ष वेधण्याचा माझा कायमच प्रयत्न राहिला असल्याचे’ , दिग्दर्शक शिवाजी लोटन पाटील यांनी यावेळी सांगितलं . ‘सामाजिक भान जपणाऱ्या कलाकृती समाजासमोर आवर्जून यायला हव्या असं सांगत अशा कलाकृतींमध्ये काम करायला मिळणं हे भाग्याचं असल्याचं’ , मत सर्वच कलाकारांनी यावेळी व्यक्त केलं . कथेचा आशय गडद करणारी ‘मौला मेरे मौला’ , सैयां ही दोन गीते व त्याला साजेसं पार्श्वसंगीत या चित्रपटातील गीतांना लाभलं आहे . चित्रपटाची गीते सुबोध पवार व सय्यद अख्तर यांनी लिहिली असून संगीताची जबाबदारी विजय गटलेवार यांनी सांभाळली आहे . गायक आदर्श शिंदे , सय्यद अख्तर , विजय गटलेवार यांचा स्वरसाज या चित्रपटाला लाभला आहे . अभिनेता चिन्मय मांडलेकर , प्रितम कागणे , प्रियदर्शन जाधव , विजय चव्हाण , छाया कदम , संजय सुगावकर , अमोल कागणे , विमल म्हात्रे या कलाकारांच्या हलाल मध्ये भूमिका आहेत . पटकथा व संवाद निशांत धापसे यांचे आहेत . छायांकन रमणी रंजनदास , संकलन निलेश गावंड यांचं आहे . कार्यकारी निर्माते मिथिलेश सिंग राजपूत आहेत .


हल्लीच्या या धकाधकीच्या दिवसांमध्ये मोबाईलला आणि अत्याधुनिक जीवनशैलीला जितकं महत्त्व दिलं जातं तितकं महत्त्व आपल्या आरोग्याला मात्र दिलं जात नाही . अनेकदा धकाधकीत आपण स्वतःकडे लक्ष देणं विसरतो . त्याचे परिणाम आपल्या शारीरिक आणि मानसिक आरोग्यातून आपल्याला सहज दुसून येतात . जेवणाच्या वेळा , खात असलेले पदारथ , अपुरी झोप , प्रदूषण , ताण यांचा शरीरावर आणि मनावर होणारा परिणाम दिसून येतो . त्वचा हे परिणाम दाखविणारा महत्त्वाचा घटक आहे . शरीराचा अतिसंवेदनशील भाग असणाऱ्या त्वचेवरुनही एखाद्या व्यक्तीच्या आरोग्याचा अंदाज सहज लावणं शक्य होतं . त्वचा निरोगी ठेवण्यासाठी जाहिरातींमध्ये दाखवल्याप्रमाणे महागड्या क्रिम किंवा सौंदर्यप्रसाधनांचा वापर करण्याची आवश्यकता नसते , तर घरगुती उपचारांनीही त्वचेच्या समस्या दूर होऊ शकतात . त्यासाठी योग्य गोष्टींची माहिती असणे आवश्यक आहे . त्वचेचं सौंदर्य आणि आरोग्य हे दोन्ही चांगले ठेवायचे असेल तर कोरफड आणि हळद हे अतिशय उपयुक्त पदार्थ आहेत . पाहूयात हळद आणि कोरफडीचे त्वचेच्या दृष्टीने होणारे फायदे… वाढणारे वय लपण्यास मदत - वाढत्या वयोमानानुसार चेहऱ्यावर सुरकुत्या येतात . या सुरकुत्या दिसू नयेत यासाठी ठराविक वयोगटातील महिला आणि पुरुष अनेक प्रयत्न करतात . मात्र त्याचा म्हणावा तितका फायदा होतो असे नाही . कोरफड आणि हळदीच्या वापरामुळे मात्र या सुरकुत्या कमी दिसण्यास मदत होते . १ टीस्पून नारळाचं तेल , १ टीस्पून कोरफडीचा गर आणि १ टीस्पून हळद या एकत्र करुन हा लेप चेहऱ्याला लावा . दोन मिनिटं हा लेप ठेवल्यानंतर कोमट पाण्याने चेहरा धुवा . त्वचेचे संसर्ग ( खरुज , नायटा इ . ) टाळण्यासाठी – खरुज आणि नायटा यांसारख्या त्वचारोगांवर उपचार म्हणूनही कोरफड आणि हळदीचा वापर होतो . ज्या ठिकाणी नायटा किंवा खरुजाची लागण झाली आहे तिथे हळद आणि कोरफडीचा लेप लावल्यास तो भाग लवकर बरा होतो . हळद आणि कोरफड यांच्यामध्ये असणाऱ्या औषधी गुणधर्मांमुळे हे शक्य होतं . हा लेप तयार करण्यासाठी चमचाभर नारळाचं तेल , कोरफडीचा गर आणि हळद घेऊन ही पेस्ट त्वचेवर साधारण अर्ध्या तासासाठी लावून ठेवा आणि त्यानंतर कोमट पाण्याने धुवा . मुरुमं नाहीशी करण्यासाठी - त्वचेच्या रंध्रांमध्ये प्रदूषणामुळे जिवजंतू शिरकाव करतात . त्यांचा नायनाट करुन त्वचेचं सौंदर्य अबाधित ठेवण्यासाठीसुद्धा कोरफड आणि हळदीचा सर्रास केला जातो . यामुळे चेहऱ्यावर येणारी मुरुमं कमी होतात . चेहऱ्यावर लावण्यात येणारा हा लेप तयार करण्यासाठी एक चमचा हळद आणि कोरफडीचा गर आणि एक चमचा मध यांचं एकत्र मिश्रण करुन हे मिश्रण मुरुमं असणाऱ्या भागांवर साधारण पंधरा मिनिटांसाठी लावा आणि त्यानंतर चेहरा कोमट पाण्याने धुवा . काहीवेळा असे केल्यास मुरुमं कमी होण्यास मदत होते . त्वचेचा रुक्षपणा कमी करण्यासाठी - अनेकांची त्वचा कोरडी असते . अशांना हिवाळ्यात त्वचेची आग होण्याचा त्रास होते . पण त्वचेमध्ये असणाऱ्या पाण्याच्या प्रमाणाचा समतोल राखण्यासाठी कोरफड आणि हळद हे रामबाण उपाय ठरतात . ज्यासाठी १ टीस्पून हळद आणि कोरफडीचा गर आणि काकडीचा रस हे सर्व पदार्थ एकत्र करुन ही पेस्ट पंधरा ते वीस मिनिटं चेहऱ्यावर लावून ठेवावी आणि त्यानंतर कोमट पाण्याने चेहरा धुवावा .


यंदाच्या फिल्मफेअर पुरस्कारांची चर्चा ही चांगल्या कारणांसाठी कमी आणि चुकीच्या कारणांसाठी जास्तच होत होती . याची सुरुवात आधी अक्षय कुमारच्या एअरलिफ्ट आणि रुस्तम यांपैकी एकाही सिनेमाला नामांकन दिले नाही यावरुनच झाली . त्यानंतर हर्षवर्धन कपूरनेही फिल्मफेअरमध्ये देण्यात आलेल्या पुरस्कारांवर नाराजी व्यक्त केली होती . सर्वोत्कृष्ट पदार्पण पुरस्कार ( पुरुष ) या विभागासाठी हर्षवर्धनला पुरस्कार न देता तो दिलजीत दोसांजला देण्यात आला होता . यासंदर्भात त्याने आपले मत व्यक्त केले होते . आता नृत्यदिग्दर्शिका वैभवी मर्चंट हिनेही या पुरस्कारांबाबत आपले मत व्यक्त केले आहे . तिने उपरोधितपणे फिल्मफेअर पुरस्कारासंदर्भात एक ट्विट केले आहे . यात ती म्हणते की , जर सलमान खानला जग घुमियो या गाण्याच्या नृत्य दिग्दर्शनासाठी नामांकन देण्यात येत असेल तर मलाही सुलतान या सिनेमासाठी सर्वोत्कृष्ट अभिनेता या विभागात नामांकन मिळायला हवे .


सणासुदीचे दिवस जवळ आले आले की आपण खरेदी करण्यासाठी सज्ज होतो . यावर्षी जुलैमध्ये वस्तू व सेवा कर ( जीएसटी ) अंमलात आल्यामुळे या पॅटर्नमध्ये काहीसा बदल पाहायला मिळू शकतो . विविध वस्तू आणि सेवांच्यादृष्टीने जीएसटी चार भागांमध्ये विभागण्यात आला आहे , ५ , १२ , १८ आणि २८ टक्के . याव्यतिरिक्त करमुक्त आणि अतिरिक्त उपकर वर्ग सुद्धा यामध्ये समाविष्ट आहेत . पाहूया उत्सवादरम्यान जीएसटीचा खरेदीवर कसा परिणाम होईल… मोफत मिळणाऱ्या वस्तू आणि ऑफर्स ‘१ खरेदी करा आणि १ मोफत मिळवा’ अशा वस्तू मोफत मिळणाऱ्या ऑफर्सवर परिणाम होईल . तुम्हाला या वर्षी अशा वस्तू मोफत मिळणाऱ्या ऑफर्स कमी दिसतील . कारण जीएसटी हा विकलेल्या वस्तूंच्या एकूण मूल्यावर लागू होतो . शून्य किंमत लावलेली वस्तू विक्रेत्यासाठी / उत्पादकासाठी तोट्याची ठरेल . त्यांना मोफत वस्तूंवरील इनपुट क्रेडिटचा दावा करता येणार नाही आणि त्यांना वस्तूच्या एकूण मूल्यावर बसलेला करसुद्धा सहन करावा लागेल . या वर्षी उत्पादनांवर थेट सूट देणाऱ्या ऑफर्स मिळतील . यामुळे खरेदीदार व विक्रेता या दोघांचा फायदा होऊ शकतो . उदाहरणार्थ , वस्तूची किंमत १ हजार किंवा त्याहून जास्त असताना १२ टक्के दराने कर आकारला जातो . पण याच वस्तूची किंमत १ हजारहून कमी असल्यास तो कर ५ टक्के इतका होतो . त्यामुळे विक्रेता / उत्पादक त्यांच्या उत्पादनाची किंमत १ हजार रुपयांच्या खाली आणण्याचा प्रयत्न करतील . विशेषतः कपडे , बूट , सिलबंद पदार्थ खरेदी करताना तुम्हाला हा अनुभव येऊ शकतो . इलेक्ट्रॉनिक वस्तू जसे एलसीडी , फ्रिज , व्हॅक्युम क्लीनर यांसारख्या उत्पादनांवरील करात जीएसटीमुळे दोन ते तीन टक्क्यांची वाढ झाली आहे . परंतु , जीएसटी अंतर्गत इनपुट टॅक्स क्रेडिटचा लाभ खालपर्यंत जात असल्याने सणवारांच्या दिवसात या किंमती कमी होऊ शकतात . ऑनलाईन खरेदी तुम्हाला ऑनलाईन खरेदी करायची आवड असेल , तर तुम्ही काही गोष्टी लक्षात घ्यायला हव्यात . जर तुम्ही कपडे घेत असाल , तर १ हजारहून कमी किंमत असलेल्या वस्तूंवर भर द्या , म्हणजे तुम्हाला ५ टक्केच कर भरावा लागेल . १ हजार रुपयांच्यावर १२ टक्के कर बसत असल्याने ग्राहकांना ७ टक्के अतिरिक्त कर भरावा लागू शकतो . कार , मालमत्ता किंवा सोने विकत घेताना… लोकांना कार , मालमत्ता आणि सोने यांसारख्या महागड्या वस्तू धनत्रयोदशी आणि दिवाळीच्या कालावधीत विकत घ्यायला आवडते . सुरुवातीला चारचाकी वाहनांसाठी २८ टक्के जीएसटी दर लागू केला होता आणि आकार , किंमत , गाडीची क्षमता यांनुसार १ , ३ आणि १५ टक्के उपकर लावला होता . जीएसटीमुळे लक्झरी आणि एसयुव्ही कारच्या किंमती खाली आल्या आहेत . यावर शासनाने २५ टक्के दराने उपकर लावण्याचा प्रस्ताव ठेवला आहे . यामुळे हायएंड कारची किंमत वाढेल . म्हणूनच , जर तुम्ही अशी कार घेऊ पाहात असाल , तर कारच्या किंमतीत १० टक्के सूट मिळण्यासाठी आताच बुकींग करा . तुम्हाला या काळात मालमत्ता घ्यायची असेल , तर जीएसटी वाचवण्यासाठी शक्यतो जुनी मालमत्ता खरेदी करण्याला प्राधान्य द्या . गृहकर्जावरील व्याजदर आधीच ८ टक्क्यांच्या पातळीवर आलेले आहेत . याशिवाय बँक प्रक्रिया शुल्कांवर सूट देत असल्याने उत्सवी मोसमात घर खरेदी करण्याचा विचार करु शकता . दागिन्यांवर ३ टक्के कर भरावा लागतो आणि घडणावळीवर ३ टक्के जीएसटी द्यावा लागतो . याशिवाय , सोन्याच्या नाण्यावर ३ टक्के जीएसटी बसेल . सोन्याच्या बिस्किटांवरही १८ टक्के दराने कर बसेल . परंतु , जर तुम्हाला सोन्यात गुंतवणूक करायची असेल , तर ईटीएफ आणि सॉवरिन गोल्ड बाँड्स ( एसजीबी ) हे सर्वोत्तम पर्याय ठरतील , कारण अशा खरेदीवर जीएसटी आकारला जाणार नाही . तसे पाहायला गेले तर सणांच्या काळातील खरेदी करताना जीएसटीचा खूप मोठा परिणाम जाणवणार नाही . मात्र , एखादी महागडी वस्तू घेताना त्यावर आकारला जाणारा कर तुमच्या बजेटवर निश्चित परिणा करू शकतो . आदिल शेट्टी , सीईओ , बँकबाजार


पोर्ट एलिझाबेथ ( दक्षिण आफ्रिका ) - दक्षिण आफ्रिका संघाने दुसऱ्या कसोटी क्रिकेट सामन्यात चौथ्या दिवशीच ऑस्ट्रेलियावर सहा गडी राखून विजय मिळविला . शिस्तभंगाची कारवाई विसरून जात भन्नाट कामगिरी करणारा वेगवान गोलंदाज कागिसो रबाडा दक्षिण आफ्रिकेच्या विजयाचा शिल्पकार ठरला . त्याने सामन्यात १५० धावांत ११ गडी बाद केले . त्याच्यावरील कारवाईमुळे दक्षिण आफ्रिकेच्या विजयाच्या आनंदावर मात्र विरजण पडले . ऑस्ट्रेलियाचा दुसरा डाव सोमवारी सकाळी २३९ धावांत संपुष्टात आला . रबाडाने ५४ धावांत सहा गडी बाद केले . विजयासाठी दक्षिण आफ्रिकेसमोर केवळ १०१ धावांचे आव्हान राहिले . दक्षिण आफ्रिकेने ४ बाद १०२ धावा केल्या . विजयासाठी १०१ धावांच्या आव्हानाचा पाठलाग करताना दक्षिण आफ्रिकेची सुरवात चिंताजनक झाली होती . एल्गार लवकर बाद झाला . मार्करमलाही मिळालेल्या जीवदानाचा फायदा उठवता आला नाही . त्यानंतर हशिम आमला आणि डिव्हिलर्स यांनी ४९ धावांची भागीदारी केली . पण , दोघेही विजयापर्यंत टिकू शकले नाही . आमलाला कमिन्सने , तर डिव्हिलर्सला लियॉनने बाद केले . थेऊनिस डी ब्रुईन याने विजयी धाव घेत दक्षिण आफ्रिकेच्या विजयावर शिक्कामोर्तब केले . त्यापूर्वी आज सकाळी ऑस्ट्रेलियाच्या उर्वरित पाच फलंदाजांना केवळ ५९ धावांचीच भर घालता आली . अखेरच्या पाचपैकी तीन फलंदाजांना रबाडाने बाद केले . रबाडाने कारकिर्दीत २८ सामन्यांत चौथ्यांदा सामन्यात दहा किंवा त्यापेक्षा अधिक गडी बाद करण्याची कामगिरी केली . रबाडाची कामगिरी दक्षिण आफ्रिकेच्या विजयात निर्णायक ठरत असतानाच त्याच्या डोक्यावर शिस्तभंगाच्या कारवाईची टांगती तलवार होती . एकाच सामन्यात दोन वेळा त्याच्यावर आचारसंहितेचा भंग केल्याचे आरोप असून , सामना संपल्यावर त्याच्यावरील कारवाईची अधिकृत घोषणा अपेक्षित आहे . संक्षिप्त धावफलक ः ऑस्ट्रेलिया २४३ आणि २३९ ( उस्मान ख्वाजा ७५ , मिशेल मार्श ४५ , टी पेनी नाबाद २८ , कागिसो रबाडा ६ - ५४ , लुंगी एन्गिडी २ - २४ , केशव महाराज २ - ९० ) पराभूत वि . दक्षिण आफ्रिका ३८२ आणि ४ बाद १०२ ( डिव्हिलर्स २८ , हशिम आमला २७ , टी डी ब्रुईन नाबाद १५ , नॅथन लियॉन २ - ४४ )


गायत्री हसबनीस दूरचित्रवाणीचे माध्यम घरोघरी पोहोचविणाऱ्या प्रत्येक मालिकेतून कलाकार आणि प्रेक्षकांमध्ये एक अतूट नाते तयार होते . प्रेक्षकही मालिकांमध्ये आणि त्यातील पात्रांशी सहज समरसून जातात . त्यामुळे मालिकेतून घरोघरी पोहोचलेल्या देसाई नाही तर सरंजामे कुटुंबातील गणपती , दिवाळीच्या सणापासून घटस्फोटापर्यंतच्या सगळ्या घटना जिव्हाळ्याने पाहिल्या जातात . हाच धागा पकडून सध्या नव्या - जुन्या मालिकांमध्ये मालिकेतील मुख्य जोडीला आणि कथानकाला वेग देण्यासाठी लग्न सोहळ्यांचा घाट घातला गेला आहे . हे लग्न सोहळे प्रेक्षकांना आवडतील अशा पद्धतीने करण्यासाठी अगदी लग्नाचा बस्ता बांधण्यापासून प्रत्यक्ष विवाहसोहळा रंगवण्यापर्यंतचे आव्हान लेखक , दिग्दर्शक , निर्माते , कलाकार मंडळींसमोर आहे . . ‘सोनी मराठी’वरील लोकप्रिय मालिका ‘जुळता जुळता जुळतंय की’ या मालिकेतही एक वेगळा लग्न सोहळा पार पडणार असून तो मालिकेला वळण देणारा एक महत्त्वाचा टप्पा ठरणार आहे . याच वाहिनीवरील ‘सारे तुझ्याचसाठी’ या मालिकेतील श्रुती आणि कार्तिक ही जोडी लग्नाच्या बेडीत अडकली असून यामध्ये लग्नानंतरची गोष्ट आणि त्यांच्या आईचा गैरसमज दूर करतानाचा संघर्ष पाहायला मिळणार आहे . ‘झी युवा’वरील ‘सूर राहू दे’ या मालिकेतही लग्न सोहळा पार पडला . या वाहिनीवरच नव्याने सुरू झालेल्या आणखी एका मालिकेतून असाच लग्न सोहळा प्रेक्षक अनुभवणार आहेत . ‘तू अशी जवळी राहा’ मालिकेतही हे शुभमंगल कथेला पुढचे वळण देण्यासाठी महत्त्वाचे ठरणार आहे . मराठी मालिकांमध्ये बऱ्यापैकी नायक आणि नायिका यांच्या लग्नाला प्राधान्य असते . मग लग्न हा केंद्रबिंदू धरून मालिका पुढे नेली जाते . त्यामुळे लेखकाच्या दृष्टीनेही हा लग्न सोहळा महत्त्वाचा असला तरी ते लग्न कशा पद्धतीने आणि किती दिवस दाखवायचे हा सर्वस्वी वाहिनीचा निर्णय असतो , अशी माहिती अभिनेता चिन्मय मांडलेकर याने दिली . तो सध्या ‘सारे तुझ्याचसाठी’ मालिकेचे लेखन करतो आहे . लग्नाचे लेखनातले आणि चित्रीकरणातले किस्से सांगताना चिन्मय म्हणाला , ‘झी मराठी’वरील ‘तू तिथे मी’ ही मालिका केली होती . त्यात बावीस मिनिटांत लग्न आटोपले होते तर दुसरीकडे ‘कलर्स’ वाहिनीवरील ‘अस्सं सासर सुरेख बाई’ ही मालिका लेखक म्हणून केली तेव्हा त्यात नायक - नायिकेचे लग्न दोन तास रंगवण्यात आले होते . एखाद्या चित्रपटाप्रमाणेच ; परंतु इथे मालिकेच्या कथेची मांडणी आणि गरज यावर लग्नाचे चित्रीकरण अवलंबून असते . लग्नात एखादी कथा असेल तर एक लेखक म्हणून मलाही तो लग्नाचा प्रसंग लिहायला मजा येते म्हणजे ज्याप्रमाणे ‘सारे तुझ्याचसाठी’ या मालिकेत कार्तिकच्या आईला श्रुती बॉक्सर आहे हे कळणार की नाही कळणार ? मग ते लग्नातून कळले . या प्रक्रियेवर खूप काम झाले . असा प्रसंग रंगवताना लेखक म्हणून त्यातली आव्हाने पेलताना मजा येते . नायक - नायिकांची भिन्न संस्कृती , लग्नाआधीचा त्यांचा प्रवास आणि त्यानंतर त्यांचे एकत्र येणे , त्यांचे पुढे काय होईल , हे जाणून घेण्यासाठी प्रेक्षक उत्सुक असतात . आणि मालिका पाहण्याचा प्रेक्षकांचा हा उत्साह जी मालिका टिकवून ठेवते ती मालिका यशस्वी होते . लग्न सोहळे मालिकांमधून रंगवणे ही जशी लेखकांची कसोटी असते तशीच किंबहुना त्यापेक्षा जास्त दिग्दर्शकासाठी हे आव्हान असते . आतापर्यंत अनेक लोकप्रिय मालिकांमधून प्रेमकथा आणि त्यानंतरचे शुभमंगल रंगवण्यात हातखंडा असलेल्या दिग्दर्शक मंदार देवस्थळी यांच्या मते लग्न खरं असो वा खोटं त्याची तयारी जय्यतच करावी लागते . प्रेक्षक अत्यंत बारकाईने मालिका बघतात . बरं त्यांनी अनेक लग्न सोहळे अनुभवलेले असल्याने लग्नातील विधी , परंपरा त्यांना तोंडपाठ असतात . त्यामुळे या विधींपासून ते साडय़ा , दागिने , सगळ्या तपशिलांवर त्यांचे लक्ष असते . मालिकेतला हा जोडा कसा उठून दिसेल , यासाठी त्यांची वेशभूषा , दागिने , लुक , सगळ्याची जय्यत तयारी करावी लागते . सध्या मी दिग्दर्शित करत असलेल्या ‘सूर राहू दे’ मालिकेत नायिका आरोहीसाठी वेगळे मंगळसूत्र बनवण्यात आले आहे . याआधी ‘होणार सून मी या घरची’ मालिकेत जान्हवीसाठी बनवलेले मंगळसूत्र असेच लोकप्रिय ठरले होते . मालिकेतला लग्न सोहळा खरा भासवण्यासाठी दिग्दर्शकाला लग्नात होणारे धार्मिक विधी , त्यांचा क्रम आणि इतर सोपस्कार हे पौरोहित्य करणाऱ्या गुरुजींकडून समजून घ्यावे लागतात . नवरा - नवरी कुठल्या घराण्यातले आहेत , त्यांची भौगोलिक आणि आर्थिक पाश्र्वभूमी काय आहे , याचाही विचार दिग्दर्शकाला करावा लागतो . प्रत्यक्ष लग्नाचे चित्रीकरण करण्याआधी पंधरा ते वीस दिवस आधीपासून नवरा - नवरी , त्यांच्या कुटुंबीयांचे कपडे , लग्नाचे साहित्य , हॉल , मंडप डेकोरेशन , कॅटरर या सर्वाचे नियोजन दिग्दर्शक , वेशभूषाकार , कला दिग्दर्शक , निर्मिती प्रबंधक आणि मालिकेच्या क्रिएटिव्ह टीमला करावे लागते . खऱ्या आयुष्यातल्या लग्नघरातल्या धावपळीसारखेच सेटवर वातावरण असते . वऱ्हाडी आणि नातेवाईकांसाठी शंभर - दीडशे ज्युनिअर आर्टिस्ट मागवले जातात . जवळजवळ चार ते पाच दिवस रोज १२ तास चित्रीकरण करून एक छानसा विवाह सोहळा प्रेक्षकांना मालिकेत पाहायला मिळतो , असे ‘सूर राहू दे’ मालिकेचे दिग्दर्शक सागर खेऊर म्हणाले . सोनी मराठी वाहिनीवरील ‘सारे तुझ्याचसाठी’ मालिकेची नायिका गौतमी देशपांडे हिने सांगतले , मालिकेतील लग्नाचे चित्रीकरण ही आमच्यासाठी एक धमाल असते . लग्न म्हणजे घरोघरी जी गंमत असते ती सेटवरही अनुभवायला मिळते . लग्नातली फॅशन तरुणाईसाठी आकर्षणाचा केंद्रबिंदू ठरते . कथेत लग्न सोहळ्याचे प्रसंग लिहिणे हे सोपे काम नाही , याचे सगळे श्रेय हे पटकथा आणि संवाद लिहिणाऱ्या लेखकांना आहे . लग्नातले विधी , हळद , मेंदी यांचे प्रसंग अगदी सहजपणे लग्नात होतात तसेच्या तसे लिहिणे हे आवश्यक आहे . याच मालिकेचा नायक हर्षद अतकरी म्हणाला , आतापर्यंत केलेल्या मालिकांमधील माझे हे तिसरे लग्न आहे . मालिकेतील लग्नाचे वातावरण अगदी खऱ्याखुऱ्या लग्नाच्या अनुभवाप्रमाणे असून ते सर्व अनुभवणेही तितकेच मजेशीरसुद्धा असते . तर मालिकेची खरी गोष्ट ही लग्नानंतर घडणारी असल्याने लग्न सोहळा कथेची गरज ठरते . लग्नाच्या प्रसंगानंतरच आमच्या गोष्टीचा खऱ्या अर्थाने प्रारंभ होणार आहे . मालिकेत ‘राजवीर मोहिते - पाटील’ हा स्वतः कापड उद्योगाचा मालक आहे . त्याचा स्वभावच मुळात महत्त्वाकांक्षी असल्याने त्याचा लग्नातला पोशाख ठरवताना तो फॅशनेबल कसा दिसेल या दृष्टिकोनातून ठरवण्यात आला असल्याचे ‘झी युवा’वरील ‘तू अशी जवळी रहा या’ मालिकेचा नायक सिद्धार्थ बोडके म्हणाला . एक अभिनेत्री म्हणून नवऱ्या मुलीचे बदलत जाणारे मूड , तिचा उत्साह हे दाखवताना आणि स्वतः अनुभवतानाही मजा वाटते . या वेळी मला लाजायचंही होतं . त्यामुळे हे चार - पाच दिवस नटणं - मुरडणं , हसणं मी आनंदाने अनुभवलं . माझं स्वतःचं लग्न अजून झालं नसल्याने लग्नातील उत्साहाने भरलेली गंमत अनुभवते आहे . शिवाय या मालिकेत लग्न अगदी साध्या पद्धतीने होतं असल्याचे ‘सूर राहू दे’ या मालिकेची नायिका गौरी नलावडे म्हणाली . या सर्वच मालिकांमधून लागोपाठ लग्न सोहळे अनुभवायला मिळणार असून प्रेक्षक दोन्ही घरचे वऱ्हाडी असणार आहेत . ‘झी मराठी’ वाहिनीवरील ‘तुला पाहते रे’ या मालिकेतील लग्न सोहळ्याचं निमंत्रण कधी मिळणार , याकडे प्रेक्षकांचे लक्ष लागले आहे . तर दुसरीकडे ‘माझ्या नवऱ्याची बायको’ मालिकेतून गुरू आणि शनाया यांच्या लग्नावरून अनेक नाटय़मय प्रसंग सुरू झाले आहेत . त्यामुळे इथेही लग्न सोहळा रंगतोय का आणि रंगणारच असेल तर तो राधिकाच्या आयुष्यात पुढे काय घेऊ न येणार ? याचाही विचार लेखकांच्या आधी प्रेक्षकांच्या मनात घुमू लागला आहे .


गेले महिनाभर आठ शहरांमधून चाललेली ‘लोकसत्ता लोकांकिका’ची घोडदौड अखेर अंतिम टप्प्यावर पोहोचली . प्राथमिक फेरीची नांदी , विभागीय फेरीचं नमन पूर्ण करून महाअंतिम प्रयोगासाठी सज्ज झालेल्या तरुण रंगकर्मीचा ओसंडून जाणारा उत्साह आणि त्यांचा रसरसता अभिनय पाहण्यासाठी लहानथोरांची झालेली ‘हाउसफुल्ल’ गर्दी या नेपथ्यावर ‘लोकसत्ता लोकोंकिका’ची ‘दंगल’ सुरू झाली . आठ एकांकिकांमधून एकच ‘लोकांकिका’ निवडून येणार म्हटल्यावर यावर्षी कोण ? . . पुणे , मुंबई , ठाणे , रत्नागिरी , नाशिक , औरंगाबाद , नागपूर की नगर ? , . . या प्रश्नाचं उत्तर मिळवण्याचा हा दिवस सकाळपासूनच गजबजलेला होता . ‘यशवंत नाटय़संकुल’च्या बाहेर ‘हाउसफुल्ल’चे बोर्ड लागलेच नाहीत असं नाही . एरव्ही व्यावसायिक नाटकांसाठी कित्येकदा या नाटय़गृहाने असे बोर्ड पाहिले आहेत . मात्र रविवारी सकाळी नाटय़गृहाबाहेर लागलेल्या शिस्तबद्ध रांगा तेही कुठलेही व्यावसायिक नाटक किंवा मोठे कलाकार नसताना . . ही अजब सुखांतिका ‘लोकसत्ता लोकांकिका’च्या महाअंतिम फे रीमुळे घडली . थंडीतील सुट्टीची गोडगुलाबी सकाळ असून प्रवेशिका मिळवण्यासाठी प्रेक्षकांना नाटय़गृहाबाहेर रांगा लावल्या होत्या . अवघ्या एका तासात तब्बल नऊशे प्रवेशिका संपल्या . ‘हाउसफुल्ल’चा बोर्ड पाहून बरेचजण नाराज होऊन आपल्याला कसेतरी आत जायला मिळेल का ? , याची प्रतीक्षा करत उभे राहिले होते . उभे राहून एकांकिका बघण्याचीही प्रेक्षकांची तयारी होती . मात्र नाटय़गृह खचाखच भरल्यामुळे त्यांना आल्यापावली परत जावे लागले . एकांकिका पाहण्याचा उत्साह आणि उत्सुकता इतकी होती की , एकच प्रवेशिका मिळालेल्या दोन मुलांनी तर एकांकिकाही वाटून घेऊन पाहण्याची शक्कल लढवली . प्रेक्षकांच्या या इतक्या जल्लोशपूर्ण उत्साहात ‘लोकसत्ता लोकांकिका’च्या अंतिम फेरीला सुरुवात झाली . नाटय़गृहाबाहेरचं हे नाटक एकीकडे तर दुसरीकडे रंगमंचाच्या मागेही वेगळ्याच नाटकाची तयारी सुरू होती . शनिवारी रात्रीपासूनच लांबून आलेली , कु णाची गाडी सकाळीच नाटय़गृहाच्या आवारात शिरलेली . आणि मग आत आल्यानंतर सेट लावण्याची एकच घाई , प्रकाशयोजना करण्यासाठीची पळापळ , माइक आणि संगीत रचना तपासण्याचा गोंधळ . . प्रत्येक जण आपलं काम शिताफीने करण्याच्या प्रयत्नात दिसत होता . माझे केस नीट लागलेत का ? साडीचा पदर बरोबर आलाय ना ? दाढी व्यवस्थित वाटतेय ना . . या आणि अशा अनेक संवादांनी ‘बॅकस्टेज’ गजबजलं होतं . तर रंगमंचावर जाण्यासाठी सज्ज होत असलेल्या मेकअप रूममधल्या कलाकारांच्या चेहऱ्यावरचा थोडासा ताण , थोडीशी धाकधूक आणि बराचसा विश्वास यांचा रंग चेहऱ्यावर लावलेल्या रंगापेक्षा जास्त खुलला होता . त्याही परिस्थितीत थंड पाणी पिऊ नका , खूप बोलू नका यांसारख्या सूचना देणारे दिग्दर्शक मुलांना प्रोत्साहन देताना दिसत होते . काही मुलं वेशभूषा करून तयारीत बसलेली दिसत होती , मात्र अजूनही आत कुठेतरी त्यांच्या मनाची तयारी सुरू आहे हे जाणवत होते . दोन एकांकिकोंच्या मधल्या वेळेतही पडद्यामागे सुरू असलेली धावपळ कुठल्या लगीनसराईपेक्षा कमी नव्हती . प्रत्येकजण कुठल्या तरी दिशेने पळताना दिसत होता . पाना कुठे ठेवलाय , अरे स्टँड मागे घे , छप्पर वर कर अशा अनेक कुजबुजत्या आवाजांमध्ये प्रत्येकजण आपलं काम लवकरात लवकर करण्याची घाई करत होता . मुलांच्या बरोबरीने मुलीही मोठमोठे बोर्ड उचलून मदत करत होत्या . प्रकाशयोजना करणारे तर उंच शिडय़ा घेऊन संपूर्ण रंगमंचावर अक्षरशः धावताना दिसत होते . या सगळ्या गोंधळात कलाकार आपली कुठून एण्ट्री असेल , याची तयारी करत होते . दोघे - तिघे जण हातात टेप घेऊन रंगमंचाचा मध्य आखून घेणे , िवगेची रचना करण्यात गुंतलेले होते . रंगमंचावरच्या एकांकिकेला दाद मिळाली तर त्याची रंगत आणखी वाढते . साद - प्रतिसादाची एक वेगळीच मजा अशा वेळी अनुभवायला मिळते . ‘लोकसत्ता लोकांकिका’च्या मंचावरही एकेक एकांकिका जशी रंगत गेली तसतसं त्यातील पंचलाइनवर पडणाऱ्या टाळ्या आणि शिटय़ा याच्या गजराने नाटय़गृह दणाणून गेलं . काही प्रसंग साकारताना हुशारीने उभारलेलं नेपथ्य , संवाद फेकण्याची कलाकारी आणि लाइट्सचा उत्तम वापर करून उभे केलेले काही प्रसंग पाहून प्रेक्षकांमधून ‘आपसूकच क्या बात है , भारी एकदम जमलंय . . ’ अशी दाद येत होती . काही भावनिक क्षणांच्या वेळी त्यांच्या डोळ्यांमध्ये पाणीही येत होतं . प्रेक्षकांचं संपूर्ण लक्ष या रंगमंचीय आविष्कारांनी खेचून घेतलं होतं . त्यामुळेच की काय दोन एकांकिकोंच्या मधल्या वेळेतही प्रेक्षक एकांकिके च्या विषयाबाबत चर्चा करताना दिसत होते . काही जण रंगमंचाच्या मागे जाऊन आवर्जून कलाकरांना त्यांच्या कामाची पोचपावतीही देत होते . कलाकारांच्या चेहऱ्यावरचा ‘करून दाखवलं’चा आनंदही अनुभवावा असा होता . ‘लोकसत्ता लोकांकिका’ची महाअंतिम लढाई तशी सोपी नाही . तरुणाई आपल्या नाटय़ाविष्कारासाठी तयारीत असली आणि विश्वासही दांडगा असला तरी त्यांच्यासमोर नाटय़ - मालिका - चित्रपट क्षेत्रातील रंगकर्मीही दाद देण्यासाठी बसलेले होते . परीक्षकांच्या चेहऱ्यांवरचे बदलते रंग स्पर्धकांसाठी तितकेच महत्त्वाचे होते . मान्यवरांसमोर एकांकिका सादर करायची म्हटल्यावर गडबड ठरलेलीच . तरीही ज्या विश्वासाने , तडफेने ही तरुण मंडळी एकांकिका सादर करत होती त्याला तोड नाही . शिस्त , उत्साह , नवलाई , मनातला आणि बाहेरचा गोंधळ या सगळ्यांची सांगड घालून मोठय़ा जल्लोशात पार पडणाऱ्या ‘लोकसत्ता लोकांकिका’ची ही दंगल म्हणजेसुद्धा एक कलाविष्कारच म्हणायला हवा . .


स्वाइन फ्लूच्या लक्षणांमध्ये सर्दी , ताप तसेच छातीत दुखण्याबरोबरच अता अतिसाराचे नवीन लक्षण उद्भवू लागल्यामुळे आरोग्य विभागाने सर्दी व तापाबरोबर अतिसाराचा त्रास होणाऱ्या रुग्णांनाही स्वाइन फ्लूचे संशयित रुग्ण म्हणून तपासण्याचे आदेश जारी केले आहेत . त्याचप्रमाणे गेल्या वर्षीच्या तुलनेत यंदा स्वाइन फ्लूच्या रुग्णांमध्ये मोठय़ा प्रमाणात वाढ झाली असून गेल्या साडेचार महिन्यांत १८९ रुग्णांचा मृत्यू झाल्याचे उघडकीस आले आहे . स्वाइन फ्लूची लागण झाल्यानंतर श्वसनमार्गाच्या तक्रारी प्रामुख्याने दिसून येतात . तथापि या वर्षी पुण्यामधून अतिसार , हगवणीच्या तक्रारीही मोठय़ा प्रमाणात आढळून आल्यामुळे आरोग्य विभागाने राज्यात सतर्कतेचा इशारा देताना अतिसार व हगणवण झालेल्या रुग्णांकडेही स्वाइन फ्लूचे संशयित रुग्ण म्हणून तपासणी करण्याचे आदेश जारी केले आहेत . राज्यात मुंबई , पुणे , नाशिक व औरंगाबाद येथे स्वाइन फ्लूचे रुग्ण मोठय़ा प्रमाणात आढळून येत असून पुण्याच्या बी . जे . वैद्यकीय महाविद्यालयाने केलेल्या पाहणीत पचनसंस्थांशी संबंधित विकारांमध्ये मोठय़ा प्रमाणात वाढ होत असल्याचे आढळून आले आहे . स्वाइन फ्लूच्या या बदलत्या लक्षणांकडे गांभीर्याने पाहण्याची गरज असल्याचे आरोग्य संचालक डॉ . सतीश पवार यांनी सांगितले . हवेतून तसेच स्पर्शातून हा आजार होऊ शकतो तसेच स्वाइनचा विषाणू शरीरात सर्वत्र संचार करतो . तथापि सर्वाधिक संसर्ग हा श्वसनमार्गावर होत असल्याने रुग्णाला श्वसनाचा त्रास प्रामुख्याने उद्भवतो . यंदा पचनसंस्था व आतडय़ाच्या कार्यावरही या विषाणूचा परिणाम होत असल्याचे दिसून आल्यामुळे खासगी डॉक्टरांनाही योग्य ती काळजी घेण्यास सांगण्यात आल्याचे डॉ . पवार म्हणाले . १८९ जणांचा मृत्यू १ जानेवारी २०१७ पासून आतापर्यंत राज्यात स्वाइन फ्लूचे ३०९१ संशयित रुग्ण दाखल करण्यात आले . त्यांपैकी ९५६ जणांना स्वाइन फ्लूची लागण झाल्याचे दिसून आले , तर १८९ जणांचा मृत्यू झाला . गेल्या वर्षीच्या तुलनेत स्वाइन फ्लूची लागण मोठय़ा प्रमाणात होत असल्याचे दिसून आल्यामुळे खासगी डॉक्टर्स , तसेच ‘आयएमए’च्या माध्यमातून संशयित रुग्ण आढळल्यास पहिल्या अठ्ठेचाळीस तासांत टॅमीफ्लूच्या गोळ्या देण्यास सांगण्यात आले आहे .


महिंद्रा अँड महिंद्राच्या मालकिची क्लासिक लीजंड्स ही कंपनी जावा ही अत्यंत प्रतिष्ठेची व भारतात एकेकाळी प्रचंड लोकप्रिय असलेली मोटरसायकल दाखल करण्यास सज्ज झाली आहे . भारतामध्ये Jawa Motorcycles आकर्षणाचा विषय राहिला आहे . महिंद्राने २०१६ मध्ये या कंपनीला खरेदी केल्यानंतर पुन्हा एकदा jewa ३०० ला पुन्हा एखदा भारतामध्ये लाँच करण्याची घोषणा केली आहे . Jawa Motorcycles ला महिंद्रा अँड महिंद्रा १५ तारखेला लाँच करणार आहे . या बाईकची किंमत अद्याप समोर आलेली नाही . मात्र , तज्ञांच्या अंदाजानुसार या बाईकची किंमत दोन लाखांच्या आसपास असू शकते . Jawa Motorcycles चा व्हिडीओ सोशल मीडियावर पोस्ट करण्यात आला आहे . त्यामुळे सध्या हा चर्चेचा विषय आहे . जावा मोटरसायकल या मूळच्या झेक कंपनीचं पहिलं मॉडेल 1929 साली जन्माला आलं जे 499 सीसीचं होतं . भारतीय बाजारपेठेच्या गरजेनुसार व सध्याचा तरूणाईचा कल बघून महिंद्रा नवीन जावा बाजारात आणणार आहेत . इटलीमधल्या वरेसी इथल्या तांत्रिक केंद्रामध्ये जगातील आघाडीच्या इंजिन तज्ज्ञांबरोबर काम केल्यानंतर नवीन जावा तयार करण्यात आल्याचं कंपनीनं म्हटलं आहे . या बाईकचं वैशिष्ट्य सांगताना आयुष्यभर साथ देईल असं नमूद करण्यात आलं आहे . इंजिनच्या एगझॉट यंत्रणेवर विशेष मेहनत घेण्यात आली असून योग्य त्या पाईपांची निवड करण्यात आली आहे , ज्यामुळे हवा तो परिणाम साधला गेल्याचा दावा करण्यात आला आहे . Jawa Motorcycles स्पेसिफिकेशन्स सहा गियरबॉक्स इंजन 293सीसी लिक्विड कूल्ड सिंगल सिलिंडर डीओएचसी ( डुअल ओवरहेड कॅमशाफ्ट ) गोल हेडलाइट डिसपर्शन स्टाइलमध्ये लेन् डुअल डिस्क ब्रेक


गेल्या काही दिवसांपासून बॉलिवूडचा बादशहा शाहरुख खान याच्यापेक्षा त्याची लाडकी लेक सुहाना खानच्याच नावाची अधिक चर्चा आहे . भविष्यात अभिनेत्री बनण्याची स्वप्न बघणारी १७ वर्षीय सुहाना तिच्या सौंदर्याने सर्वांचे लक्ष वेधत आहे . गेल्याच आठवड्यात गौरी खानने डिझाइन केलेल्या ‘अर्थ’ रेस्तराँचे उदघाटन करण्यात आले . गौरीने डिझाइन केलेले हे मुंबईतील पहिलेच रेस्तराँ आहे . या उदघाटनाला शाहरुख आणि सुहाना या बाप - लेकीच्या जोडीने यजमानपद भूषवल होतं . वाचा : वजन कमी करण्याच्या प्रयत्नात झाला होता या अभिनेत्याचा मृत्यू सुहाना नेहमीच तिने केलेली फॅशन आणि लूकसाठी प्रसिद्धीच्या झोतात असते . रेस्तराँच्या उदघाटनप्रसंगीदेखील तिने टॅन्जेरीन बॉडी हगिंग ड्रेस घातला होता . यात सुहानाचे सौंदर्य अधिकच खुलून आले होते . मात्र , या ड्रेसच्या किंमतीने अनेकांच्याच भुवया उंचावल्या गेल्या होत्या . या ड्रेसची किंमत जवळपास ६०००० रुपये इतकी आहे . आता शाहरुखच्या लेकीसाठी ही काही मोठी रक्कम नाही म्हणा . पण याच कार्यक्रमात आलेल्या जॅकलीनकडे सुहानाच्या ड्रेसच्या तिप्पट किंमतीची बॅग होती . या स्लिंग बॅगची किंमत १८३००० रुपये असल्याचे कळते . रेस्तराँच्या उदघाटनावेळच्या लूकसाठी जॅकलीनने जवळपास साडे तीन लाख रुपये खर्च केले होते . जॅकललीने Bvlgari स्लिंग बॅग खांद्याला लावली होती जिची किंमत १८३००० रुपये इतकी आहे . तिने एम्ब्रॉयडरी कॉटन - पॉपिन असलेला फुल स्लीव्ज टॉप घातला होता . या टॉपची किंमत ४०७०० रुपये इतकी होती . या टॉपसोबत तिने ५२ हजारांपेक्षाही अधिक किंमत असलेला फ्लायर्ड हाय - लो स्कर्ट घातला होता . हा लूक पूर्ण करण्यासाठी तिने काळ्या रंगाचे शूज घातले होते ज्यांची किंमत जवळपास ३५ हजार रुपये इतकी आहे . या कार्यक्रमाला सोनम कपूर , अनिल कपूर , आलिया भट्ट , सिद्धार्थ मल्होत्रा , अर्जुन कपूर , फराह खान आणि इतरही काही बॉलिवूड सेलिब्रिटी उपस्थित होते .


बॉलिवूडचा पहिला सुपरस्टार म्हणून प्रसिद्ध असलेले दिवंगत अभिनेते राजेश खन्ना यांचा जन्म २९ डिसेंबर १९४२ रोजी अमृतसर येथे झाला . १९६९ ते १९७१ या काळात त्यांचे सलग १५ चित्रपट हिट ठरले . त्यामुळे बॉलिवूड इंडस्ट्रीत सुपरस्टार म्हणून त्यांची ओळख निर्माण झाली . राजेश यांचे मूळ नाव जतिन खन्ना असे होते . चुन्नीलाल आणि लीलावती खन्ना यांनी त्यांना दत्तक घेतले होते . त्यांच्या खऱ्या आई - वडिलांचे नाव लाला हिरानंद आणि चंद्राणी खन्ना असे होते . काकांनी दत्तक घेतल्यानंतर राजेश खन्ना मुंबईतील गिरगाव भागातील ठाकुरद्वार येथे राहू लागले . महाविद्यालयात असताना त्यांनी अनेक कार्यक्रम गाजविले . त्यातून ते चित्रपटसृष्टीकडे वळले . प्रश्न – राजेश खन्ना यांना नाव बदलण्यास कोणी सांगितले होते ? पर्याय - १ . काका २ . मित्र ३ . दत्तक घेणारे पालक वाचा : आणखी एक सेलिब्रिटी जोडपे घटस्फोटाच्या वाटेवर त्यांनी चित्रपटांत साकारलेल्या प्रेमवीराच्या भूमिका कमालीच्या लोकप्रिय ठरल्या . त्यामुळे राजेश खन्ना यांच्या फिमेल फॅन्सची संख्या खूप मोठी होती . ‘दो रास्ते ‘ , ‘आराधना’ , ‘हाथी मेरे साथी’ , ‘बावर्ची ‘ , ‘सफर ‘ , ‘खामोशी’मध्ये त्यांनी केलेल्या भूमिका लोकांच्या पसंतीस पडल्या . ‘आखरी खत’ ( १९६६ ) या चित्रपटाने राजेश यांनी चित्रपटसृष्टीत पदार्पण केले . आपल्या कारकिर्दीत त्यांनी १६८ चित्रपट आणि १२ लघुपटांमध्ये काम केले . त्यांनी चित्रपटसृष्टीसह राजकारणातही पाऊल टाकले . १९९२ ते १९९६ या काळात ते नवी दिल्लीत लोकसभा सदस्य म्हणून कार्यरत होते . प्रदीर्घ आजारानंतर बॉलीवूडच्या या सुपरस्टारने १८ जुलै २०१२ साली अखेरचा श्वास घेतला . चित्रपसृष्टीतील योगदानाबद्दल त्यांना मरणोत्तर ‘पद्मभूषण पुरस्कार’ देण्यात आला . वाचा : ना शाहरुख , ना सलमान ; स्मृती मंधानाला ‘या’ बॉलिवूड स्टारला डेट करायचंय गेल्या आठवड्यातील प्रश्नाचे उत्तर तब्बूचे खरं नाव काय ? उत्तर – तबस्सुम फातिमा हाश्मी


राष्ट्रकुल क्रीडा बॅडमिंटनच्या महिला एकेरीतील पराभवानंतरही सिंधू फारशी निराश नव्हती . भारतीय खेळाडूंत अंतिम लढत झाली . पदक वितरणानंतर भारतीय राष्ट्रगीत वाजवण्यात आले हे मोलाचे आहे , असे सिंधूने सागितले . आमची अंतिम लढत चांगली झाली . त्याचबरोबर आम्ही दोघींनी अंतिम फेरी गाठणेही महत्त्वाचे होते . ही देशासाठी अभिमानास्पद बाब होती . आमच्या दोघींपैकी कोणीतरी एकच जिंकणार होती . आमच्यात यापूर्वीही रंगतदार लढती झाल्या आहेत . त्यांची आणि या सामन्याची तुलना करणे अयोग्य होईल , असे सिंधूने सांगितले . रिओ ऑलिंपिक , जागतिक स्पर्धा आणि राष्ट्रकुल क्रीडा स्पर्धा यात सिंधूला उपविजेतेपदावर समाधान मानावे लागले . ‘तीनही अंतिम लढतीत मी सर्वोत्तम कामगिरी करण्याचाच प्रयत्न केला . दुसऱ्या गेममध्ये तर काहीही घडू शकले असते , त्यात मी पराजित झाले . विजय आणि पराजय खेळाचाच भाग आहेत . या प्रकारच्या सामन्यानंतर अधिक त्वेषाने खेळ करणे महत्त्वाचे असते , असे सिंधूने सांगितले . या स्पर्धेत भारताची कामगिरी नक्कीच चांगली झाली . आपण मिश्र सांघिक तसेच महिला एकेरीत प्रथमच विजेते ठरलो . पुरुष तसेच महिला एकेरीत रौप्यपदक जिंकले . दुहेरीतही कामगिरी उंचावली , याकडे सिंधूने लक्ष वेधले . त्याचवेळी तिने आपल्याला स्ट्रोक्स सुधारण्याकडे लक्ष द्यावे लागणार असल्याचे सांगितले . या वर्षातील खडतर लढतींसाठी आता पूर्वतयारी करणार असल्याचेही तिने नमूद केले . अन् सिंधूची धाव साईना आणि सिंधूतील अंतिम लढतीनंतर त्या दोघींचे मार्गदर्शक पुल्लेला गोपीचंद यांच्यासह छायाचित्र टिपण्यासाठी आग्रह करण्यात आला . साईना , गोपीचंद आणि सिंधू छायाचित्रासाठी सज्जही झाले . अचानक सिंधू स्टॅंडच्या दिशेने धावली आणि ते पाहून गोपीचंद अवाक् झाले ; पण काही वेळातच त्यांचा चेहरा अभिमानाने फुलला . सिंधू एका भारतीय पाठीराख्याकडून तिरंगा घेऊन आली होती . राष्ट्रध्वजासह पुन्हा छायाचित्र काढले गेले .


बावळट विनोद नावाचा एक प्रकार सध्या सगळ्याच चित्रपटसृष्टीत रूढ होतोय . दिग्दर्शकाला सांगायचे काय , अभिनेत्यांना दाखवायचे काय आणि लोकांनी पाहायचे काय याची रूपरेषा न ठरवता वाटेल त्या तुंबडय़ा लावत चिनी खाद्यपदार्थ बनविण्याच्या वेगाशी प्रभावित होऊन चित्रपट बनविले जात आहेत . भारतीय चित्रपटांचा नव्वदोत्तरीचा पंधरा वर्षांतील टप्पा अशा चित्रपटांनी समृद्ध होता . त्यातील गंभीर सिनेमेही आज भरपूर विनोदी म्हणून पाहिले जाऊ शकतात . गेल्या काही वर्षांत नायक - नायिका आणि खलनायकांपासून चित्रपटात भूमिकांची उतरंड असलेले सगळेच बावळटपणाचे कहर करणारे विनोदी सिनेमे वाढू लागलेत . ते जराही थोर नसले तरी त्यातल्या व्यक्तिरेखांच्या मूर्खपणासाठी हसवतात . आपल्याकडील गोलमाल , वेलकम , ग्रॅण्डमस्तीसारख्या चित्रपटांना या कक्षेतील म्हणता येईल . त्यांच्या परदेशी आवृत्त्या इतरत्रही पाहायला मिळतात . अॅण्टोनिओ बॅण्डरस या अॅक्शन अभिनेत्याने वठविलेला ‘गन शाय’ हा ताजा ब्रिटिश सिनेमा बावळट विनोदाच्या पठडीला आणखी खोलीवर नेऊन ठेवणारा चित्रपट आहे . कॉन एअर , द मॅकॅनिक आणि एक्स्पाण्डेबल - २ सारखे ओढून ताणून विणलेले अॅक्शन सिनेमे बनविणाऱ्या सायमन वेस्टचा हा ओढून ताणून बनविलेला विनोदपट आहे . ज्यात नायकाच्या भूमिकेसाठी विजोड कलाकाराला आणले आहे आणि इतर अभिनेत्याच्या भूमिकांतील यथातथापण जोरकसपणे बिंबवण्यात आले आहे . गन शाय ही पूर्वाश्रमीच्या प्रचंड लोकप्रिय बॅण्डमधील टर्क ( अॅण्टोनिओ बॅण्डरस ) या कलाकाराची गोष्ट आहे . मेटल अॅसेसिन नावाच्या त्याच्या बॅण्डचे ‘अॅस पेट्रोल’ नामक गाणे एका पिढीने डोक्यावर उचलून घेतलेले असते . पण शीला ( ओल्गा कुर्यलेंको ) या सुपरमॉडेलशी विवाह केल्यानंतर त्याच्यातले संगीतही संपते आणि प्रसिद्धीचा फेराही . म्युझिक चॅनलमधील निवेदकही त्याची दोन वर्षे नुसते घरी बसून राहिल्यामुळे खिल्ली उडवू लागतात . प्रसिद्धीकाळात कमावलेला अमाप पैसा आणि आलिशान राहणीमानात संगीत आणि खुद्द शीलावरील प्रेम या सर्वाना विसरून टर्क तऱ्हेवाईकपणाचे कळस गाठत असतो . चित्रपटाला सुरुवात होते तीच आपल्याविषयीची खिल्ली टीव्हीवर पाहून तो लांबोडका टीव्ही नोकरांना स्विमिंग पूलमध्ये टाकायला सांगण्याच्या फर्मानातून . दोन वर्षांच्या टर्कच्या घरकोंबडेपणावर उतारा म्हणून शीला त्याला त्याच्या मायदेशात म्हणजेच चिलीमध्ये फिरायला नेण्याचा कार्यक्रम आखते . तेथे पर्यटनासाठी मारक काळामध्ये हे जोडपे पोहोचते . नाखुशीने चिली देशात दाखल झालेला टर्क हॉटेल परिसरातच मद्य आणि कंटाळ्याची आवर्तने गिरवू पाहतो , त्याला टाकून फेरफटका करण्यासाठी निघालेल्या शीलाचे दहशतवादी अपहरण करतात . गोष्ट या अपहरण नाटय़ानंतर गंभीरऐवजी अधिकच विनोदी वळणाचा अंगीकार करते . दहशतवाद्यांनी शीलाच्या सुटकेसाठी मागितलेली लक्षावधी डॉलरची रक्कम देण्यासाठी टर्क तयार असतो . पण अगदी छोटी कामे करण्यासाठीही नोकर ठेवणाऱ्या टर्कला बँकेत जाण्याचा प्रकार कठीण वाटायला लागतो . त्यातच अमेरिकी दूतावासातील अधिकाऱ्याला टर्कच्या अडचणींची माहिती होते . दहशतवाद्यांना आर्थिक मदत मिळू नये या खातर तो टर्कला पैसे बँकेतून काढण्यात अडथळा आणतो . आधी त्याने अशाच प्रकारे काढलेल्या पैशांना लंपास करतो . टर्क आपल्या लंडनमधल्या मैत्रिणीला पैसे काढण्यासाठी पाचारण करतो . ती चिलीमध्ये आणखी एका व्यक्तीला शीलाला सोडविण्याच्या मोहिमेत नियुक्त करते . हेरासारख्या पाठी लागलेल्या अमेरिकी अधिकाऱ्याला टाळून मग ते तिघे आपल्याच खात्यातील पैसा काढण्यासाठी दरोडय़ासारखी विचित्र योजना आखतात . अपहरणाला विनोदी नाटय़ात परावर्तित करण्याचा प्रकार इथे जाणून - बुजून घडविण्यात आला आहे . इथल्या तथाकथित दहशतवाद्यांकडे बंदुका आहेत , पण त्यांच्याकडील दहशत पुरती बाद झालेली आहे . त्यात भर म्हणजे हे दहशतवादी बंदुकीतील गोळ्यांच्या मॅगझिनसोबत वाचायची मासिकेही सोबत बाळगताना दाखविलेले आहे . त्यातले सगळे मेटल अॅसेसिन या बॅण्डचे फॅन आणि अॅस पेट्रोल गाणे पाठ असलेले दाखविले आहेत . आपल्या बायकोला सोडविण्यासाठी दहशतवाद्यांपर्यंत पोहोचल्यावर दहशतवादी आणि रॉक स्टार यांची सांगीतिक चर्चा घडविणारा आणखी एक खिदळवून सोडणारा व्रात्यपणा येथे पाहायला मिळतो . एकुणातच इथला सगळाच प्रकार फार गंभीर न घेतल्यास आणि संगीत व दहशवादाच्या संदर्भातील थोडेसे वृत्तज्ञान असल्यास फारच गमतीशीर वाटेल . रॉकस्टारचे बिघडलेले आयुष्य सावरलेले दाखवण्यासाठी केली गेलेली ही गोष्ट एरव्ही वाईटातला वाईट तर्कहीन बॉलीवूड चित्रपटांच्या दिग्दर्शकांनाही करता येण्यासारखी नाही . त्यासाठीच हा चित्रपट पाहायला हवा . नेहमी चांगले सिनेमे पाहायचे असे का कुठे बंधनकारक आहे ?


बारीक होण्यासाठी व्यायाम , डाएट आणि इतरही अनेक उपाय केले जातात . जंकफूड तसेच शीतपेयांमुळे लठ्ठपणा वाढतो , तसेच जेवणाच्या वेळा योग्य नसतील तरीही लठ्ठपणा वाढतो . अनेकांना शिक्षण , नोकरी यामुळे घरापासून दूर रहावे लागते . तर कधी घरी राहूनही डबा नेणे शक्य नसल्याने बाहेर खावेच लागते . आता बाहेर खाणार म्हटल्यावर आपले वजन वाढणार हे ओघानेच आले . पण बाहेरचे खाऊनही काही गोष्टींचे पालन केल्यास तुम्ही बारीक राहू शकता . कसे ते पाहूया… जेवणात समतोल ठेवा बाहेर खात असाल तर ते जेवण अन्नघटकांचा समतोल ठेवणारे असेल याची काळजी घ्या . स्निग्ध पदार्थ आणि जास्त कार्बोहायड्रेट असलेले अन्नपदार्थ जेवणात नसतील याची काळजी घ्या . आहार समतोल असेल तर वजन कमी करणे सोपे होईल . त्यामुळे आहारात सूप , सॅलेड असेल असे बघा . मागवलेले पदार्थ न लाजता बदलून घ्या तुम्ही ऑर्डर केलेले पदार्थ आल्यानंतर ते कसे आहेत हे बघा . ते खूप तेलकट किंवा मसालेदार आहेत असे लक्षात आले तर न लाजता ते परत करा आणि दुसरी ऑर्डर मागवा . कारण तुम्ही वजन कमी करण्यासाठी डाएट करत असाल तर ती गोष्ट इतर कोणत्याही गोष्टीपेक्षा जास्त महत्त्वाची आहे . त्यामुळे एकतर सुरुवातीलाच आपण ऑर्डर करत असलेला पदार्थ योग्य आहे की नाही हे तपासून पाहा आणि जर ते वेळीच लक्षात आले नाही तर ऑर्डर बदलून घ्या . वेगळ्या पर्यायांचा विचार करा तुम्हाला चहा किंवा पाणी प्यावीशी वाटल्यास थोडे थांबून एखादे सरबत किंवा नारळपाणी घ्या . चहा किंवा कॉफीपेक्षा ते कधीही चांगले . तसेच चीज आणि बटर खावेसे वाटले तरीही आपल्या मनावर थोडा ताबा ठेऊन ते टाळा . भूक लागल्यावर सामोसा , वडा असे पदार्थ खाण्यापेक्षा ढोकळा , इडली , सँडवीच अशा पदार्थांना प्राधान्य द्या . सावकाश खा अनेकांना खूप भराभर खाण्याची सवय असते . मात्र ही सवयही वजन वाढण्यास कारणीभूत ठरु शकते . त्यामुळे सावकाश प्रत्येक घास योग्य पद्धतीने चावून खाणे आरोग्यासाठी चांगले असते . त्यामुळे घाई न करता खाल्ल्यास वजन वाढण्यावर निर्बंध येऊ शकतो . त्यामुळे या गोष्टीचा गांभिर्याने विचार करा .


कंगनानं गेल्याच आठवड्यात ७१ व्या कान फिल्म फेस्टिव्हलला उपस्थिती लावली . कानला उपस्थित राहण्याचं कंगनाचं हे पहिलंच वर्ष होतं . पण बॉलिवूडच्या ‘क्वीन’नं पहिल्याच दिवशी आपल्या सगळ्यात हटके स्टाईलनं सगळ्यांचं लक्ष आपल्याकडे वेधून घेतलं . पदार्पणातच कंगानाच्या प्रत्येक लूकची सर्वाधिक चर्चा रेड कार्पेटवर पाहायला मिळाली . फॅशनविश्वातील अनेक जाणकारांकडून तिला प्रशंसाही मिळाली . कंगनानं ज्या आत्मविश्वासानं आपल्या डिझानर आऊटफिटची निवड केली होती ती निवड तिनं योग्य ठरवली . पहिल्याच दिवशी साडी नेसून रेड कार्पेटवर आपल्या रेट्रो लूकनं घाळाय करणाऱ्या कंगनानं कानच्या दुसऱ्या दिवशी Nedret Taciroglu या ब्रँडच्या शिमर जम्प सुटची निवड केली होती . रेड कार्पेटवर बॉलिवूडची ही क्वीन एका बंडखोर राणीप्रमाणे दिसत होती . रेड कार्पेटवर अवतरण्यापूर्वी कंगनानं Elisabetta Franchi चा मिनी ड्रेस निवडला होता . तिची ही निवडही सगळ्यांनाच आवडली . आकाशी रंगाचा मिनी ड्रेस त्यावर वेगवेगळे आर्ट पॅच सगळ्यांचंच लक्ष वेधून घेत होते . हातात Tod ब्रँडची छोटी पर्स आणि Dior चा सनग्लासेस असा कंगनाचा समर लूक अनेकांना आवडला . बॉलिवूडमधल्या काही मोजक्या अभिनेत्रींपैकी कंगना अशी अभिनेत्री आहे जी नेहमीच आपल्या स्टाईलबाबत वेगवेगळे प्रयोग करून पाहायला कधीच कचरत नाही . तिचे बरेच स्टाईल स्टटमेंट बोल्ड असले तरी बॉलिवूडची ही ‘रिवॉल्वर रानी’ यात अधिक शोभून दिसते . तिचा कानमधला हा लूकही तसाच होता . कानच्या पहिल्याच दिवशी रेड कॉर्पेट वॉकसाठी कंगनानं दीपिकासारखीच झुहेर मुरादच्या कलेक्शनलाच पसंती दिली होती . फिक्कट राखाडी रंगातल्या या गाऊननं कंगनानं अनेकांचं लक्ष वेधून घेतलं . कंगनाचे आतापर्यंतचे कान फिल्म फेस्टीव्हलमधले सगळेच ड्रेस अनेकांना आवडले त्यातला रेड विगन लेदर ड्रेस हादेखील अनेकांच्या पसंतीस उतरताना दिसत आहे .


निर्माता - दिग्दर्शक करण जोहर नेहमीच त्याच्या चित्रपटांद्वारे प्रेक्षकांची मने जिंकत आहे . प्रेम , प्रेमभंग , मैत्री यांसारख्या विविध भावभावनांना एका वेगळ्या नजरेतून प्रेक्षकांसमोर सादर करत करणने नेहमीच रसिकांची दाद मिळवली आहे . चित्रपटांच्या माध्यमातून व्यक्त होणारा करण अनेक परिसंवादांमध्ये आणि विविध कार्यक्रमांमध्ये ज्यावेळी हजेरी लावतो त्यावेळी तो कधीच स्वतःच्या खासगी बाबी लपवून ठेवत नाही . आपण गे असल्याचा खुलासाही त्यानी याआधी केला आहे . ‘द अनसुटेबल बॉय’ या आत्मचरित्रपर पुस्कतामध्येही करणने त्याच्याबद्दलच्या काही बाबींचा उलगडा केला आहे . टाइम्स ऑफ इंडियाच्या वृत्तानुसार त्यांनी करणच्या या आत्मचरित्रपर पुस्तकातील काही मुद्दे अधोरेखित केले आहेत . या पुस्तकातील काही भागामध्ये करणने आपल्या गे असल्याच्या प्रश्नावरुनही पडदा उचलला आहे . करणच्या म्हणण्यानुसार , ‘सर्वांनाच माझे सेक्शुअल ओरिएन्टेशन ठाऊक आहे . ते मला इतरांना आरडाओरडा करुन सांगण्याची गरज नाही . आणि जर का त्याविषयी मी काही बोलायचे म्हटले तरीही मी ते करु शकत नाही . कारण , आपण ज्या देशात राहतो तेथे मला जेलमध्ये जावे लागेल . म्हणूनच मी करण जोहर ते तीन शब्द बोलणार नाही जे इतरांना ठाऊकच आहेत . यामध्ये करणने त्याच्या आणि शाहरुखच्या नात्यावरुनही पडदा उचलला आहे . करण शाहरुखला मोठ्या भावाप्रमाणे , वडिलांप्रमाणे समजतो . पण , शाहरुख सोबतच्या नात्याला चुकीचे नाव दिले गेल्यामुळे दर दिवशी जवळपास २०० विरोधी ट्विट्सचा सामना आपल्याला करावा लागतो ही सर्व परिस्थिती फारच वाईट असल्याचे करणने स्पष्ट केले आहे . करणच्या मते ‘लोकं काहीही बोलतात . एखाद्या पुरुषाचे विवाहबाह्य प्रेमसंबंध नसले तर तो पुरुष लगेचच गे का ठरवला जातो’ . करणच्या या विधानांमुळे सोशल मीडियावर त्यासंदर्भाची चर्चा सध्या रंगत आहे . या पुस्तकामध्ये करणने त्याच्या व्हर्जिनीटीवरही भाष्य केले आहे . वयाच्या २६ व्या वर्षी व्हर्जिनीटी गमावलेल्या करण जोहरने त्याबद्दलचा आपला अनुभवही सांगितला आहे . ‘ही काही अभिमानास्पद बाब नाहीये . हे सर्व न्युयॉर्कमध्ये घडले होते . त्या क्षणापर्यंत मला सेक्सचा काहीही अनुभव नव्हता . एक लहान मुलगा म्हणूनही मी या सर्वांमध्ये नवखाच होतो . मला आताही आठवतंय ज्यावेळी मला कोणीतरी ‘ब्लो जॉब्स’ बद्दल सांगितले होते . वर्गातीलच एका मुलाने मला हे सांगितले होते . तो म्हणाला होता की , ‘तुम्ही तुमचे कपडे काढून पंख्याच्या वेग वाढवायचा . तोच असतो ब्लो जॉब’ . मी म्हणालो होतो , ‘मी तर हे करु शकतो , त्यात काय कठिण’ . आणि मला आठवतंय एकदा मी माझे कपडे काढले आणि पंख्याचा वेग वाढवला . त्यानंतर मी त्या मित्राला सांगितल्यावर तो म्हणाला , ‘तू तसं केलंस ? ’ . मी म्हणालो हो , हो . . मी ते तीनदा केले’ . त्यावर तो म्हणाला ‘तुला तीन ‘ब्लो जॉब्स’ मिळाले’ . आपल्या दिसण्याबद्दलही संकुचित असणाऱ्या करणने त्याचा याबद्दलचा अनुभवही सांगितला आहे . याबद्दल करण म्हणतोय , ‘वयात येत असताना माझ्या मनात विचारांचा काहूर माजला होता . सेक्सच्या विचारानेही मी संकुचित व्हायचो’ . करणने या विषयांवर खुलेपणाने बोलत बऱ्याच गोष्टींचा खुलासा केला आहे . सेक्सविषयी बोलताना करण म्हणाला की , ‘माझ्यासाठी सेक्स हा विषय म्हणजे एक खासगी बाब आहे . ती कोणासोबतही उघडपणे करण्यासारखी गोष्टच नाहीये . माझ्या लैंगिकतेविषयी आजपर्यंत खूप काही बोलण्यात येत आहे’ . करणच्या या पुस्तकाने सध्या अनेकांचेच लक्ष वेधले असून सोशल मिडीयावरही अनेकांनी करणच्या या विधानांविषयी चर्चा करण्यास सुरुवात केली आहे .


दिवाळीच्या काळात सोन्याची मागणी खूप वाढते . कारण देशभरातील लोक या पितधातूची खरेदी शुभ मानतात . परंतु , गोल्ड एक्सचेंज ट्रेडेड फंड ( ईटीएफ ) आणि सॉवरिन गोल्ड बाँड्स ( एसजीबीज् ) सारख्या भौतिक सोन्याला असलेल्या पर्यायांची लोक्रप्रियता त्यांच्या अनोख्या वैशिष्ट्यांमुळे वाढलेली आहे . जर तुम्ही या दिवाळीत सोन्यामध्ये गुंतवणूक करू पाहात असाल , तर तुम्ही रोखता , सुरक्षितता , करकार्यक्षमता आणि गुंतवणुकीची सोय या बाबी लक्षात घेऊन त्याचे लाभ समजून घ्यायला हवेत . चला आपण या उत्सवी मोसमामध्ये सोन्यामध्ये गुंतवणूक कशी करावी ते पाहू . रोखतेचा पैलू भौतिक सोन्यामध्ये गुंतवणूक करणे म्हणजे उच्च रोखता . ही अशी गुंतवणूक आहे जिच्यातून तुम्ही चालू सोने खरेदी दरावर कधीही बाहेर पडू शकता . परंतु , सोने खरेदी आणि विक्री यांमध्ये लक्षणीय फरक असतो याची नोंद घ्यायला हवी . समजा विक्री किंमत ( धातू व्यापारी ज्या किंमतीला सोने विकतो ती ) १० ग्रॅमसाठी ३० हजार रुपये असेल तर खरेदी दर ( धातू व्यापारी ज्या किंमतीला सोने खरेदी करतो तो ) २८ हजार रु २८ हजार / १० ग्रॅम एवढा कमी असू शकतो . म्हणूनच , तुम्ही जर थोड्याच अवधीत सोन्याची खरेदी आणि विक्री केलीत , तर तुम्हाला सोने खरेदी आणि विक्री दरातील फरकामुळे खूप तोटा सहन करावा लागेल . सोन्याच्या ईटीएफची रोखता खूप जास्त असते आणि शेअर बाजारावर त्याचा व्यवहारही होतो . तुम्ही वास्तव काळातील दरात व्यवहार सत्रादरम्यान ते विकू शकता आणि विक्रीचा खर्चसुद्धा भौतिक सोन्याच्या तुलनेत खूप कमी असतो . तुम्ही ईटीएफ विकता तेव्हा तुम्हाला केवळ ब्रोकरेज द्यावे लागते ( यामध्ये शासकीय शुल्क समाविष्ट ) . शेअर बाजाराच्या मंचावर सोन्याच्या ईटीएफच्या खरेदीविक्रीत खूप कमी फरक असतो . तुम्ही अधिकृत बँकांकडून आणि एनबीएफसीज्कडून तसेच शेअर बाजार व्यवहार मंचावरून एसजीबी खरेदी करू शकता . एसजीबीच्या खरेदी किंवा विक्रीचा खर्च भौतिक सोन्याच्या तुलनेत खूप छोटा असतो . एसजीबी ईटीएफसारखेच खरेदी किंवा विक्री केले जाऊ शकतात , परंतु कर वेगळ्या पद्धतीने लागू होतील . सुरक्षितता घटक सोन्यामधील गुंतवणूकीची चोरी होण्याची जास्त शक्यता असते , पण हेच पैसे जर तुम्ही ईटीएफमध्ये किंवा एसजीबीमध्ये गुंतवणूक केलीत तर तुम्ही गुंतवणूक सुरक्षित ठेवू शकता . सोन्याची काळजीपूर्वक हाताळणी करावी लागते आणि घरी ठेवणे असुरक्षित असते . ईटीएफ आणि एसजीबी डीमटिरिअलाइज्ड स्वरूपात ठेवलेले असतात आणि डीमॅट खात्यामध्ये राहतात , म्हणूनच ते सुरक्षित आणि हाताळण्यास सोपे असतात . कर कार्यक्षमता जर तुमच्याकडे ३ किंवा त्याहून अधिक काळ भौतिक स्वरूपात सोने , ईटीएफ किंवा एसजीबी असेल , तर त्यास दीर्घकाळ धारणा मानले जाते आणि निर्देशांकनाने २० टक्के दराने दीर्घकालीन भांडवल लाभासाठी ( एलटीसीजी ) ते पात्र होते . ३ वर्षांपूर्वी विकण्यास लघुकालीन भांडवल लाभ ( एसटीसीजी ) मानले जाते आणि या लाभावर व्यक्तिच्या लागू उत्पन्न स्तराच्या दरानुसार कर आकारला जातो . परंतु , कर आघाडीवर एसजीबी आणखी एक लाभ देऊ करतो . जर तुम्ही मुदतपूर्तीपर्यंत तो धारण केलात आणि मुदतपूर्तीनंतर तो विमोचित केलात , तर संपूर्ण लाभ हा करमुक्त असतो . मिळकत लाभ ईटीएफ आणि एसजीबीचे दर सोन्याच्या दराशी जोडलेले असतात . म्हणूनच , तिन्ही गुंतवणूक उत्पादनांचे भांडवल दरवाढ लाभ सारखेच असतात , पण भांडवल लाभाच्या फायद्यासोबतच , एसजीबी त्याच्या गुंतवलेल्या मूल्यावर गुंतवणूकदारांना द . सा . द . शे . २ . ५ टक्के दराने व्याज सुद्धा देऊ करते . म्हणूनच , जर तुम्ही अतिदीर्घकाळासाठी गुंतवणूक करत असाल , तर द . सा . २ . ५ टक्के व्याजाने एकूण मिळकतीत खूप फरक पडू शकतो . कर्ज सुविधा सोन्यासमोर घेतलेले कर्ज हे अतिशय लोकप्रिय ऋण उत्पादन आहे . तुम्ही बँकेकडे सोने गहाण ठेवून त्याबदल्यात कर्ज घेऊ शकता . तसेच , कर्जाची सुविधा एसजीबी बदल्यातही दिली जाते , परंतु , अशी कर्जाची सुविधा ईटीएफ बदल्यात मिळत नाही . गुंतवणूक लवचिकता गुंतवणुकीच्या वेळी , एसजीबी किंवा ईटीएफ खरेदी करताना तुम्ही १ ग्रॅम सोन्याएवढे कमी सोने खरेदी करू शकता . पण १ ग्रॅम सोने खरेदी करणे आणि ते जपणे तुम्हाला कठीण जाऊ शकते . छोट्या प्रमाणात खरेदी करण्याच्या सुविधेमुळे , जसजसे तुम्ही तुमच्या खात्यात सोने साठवत जाता , आणि निवेशसंच वाढवत जाता तसा तुमचा गुंतवणुकीचा लाभ गुणांकाने वाढू शकतो व तुम्हाला रुपया परिव्यय सरासरीचा ( रुपी कॉस्ट ॲव्हरेजिंग ) लाभही मिळतो . म्हणूनच , जर तुम्ही दीर्घकाळाच्या गुंतवणुकीसाठी सोने खरेदी करू पाहात असाल , तुम्हाला त्यावर घसघशीत मिळकत हवी असेल आणि अशा गुंतवणुकीवर मिळणाऱ्या उत्पन्नावर करलाभ मिळवायचा असेल , तर भौतिक सोन्याच्या गुंतवणुकीपलिकडे पाहून तुमचे पैसे नव्या युगाच्या सोन्याच्या उत्पादनांमध्ये आणि एसजीबी व सोन्याच्या ईटीएफमध्ये गुंतवण्याची वेळ येऊन ठेपलेली आहे . आदिल शेट्टी , सीईओ , बँकबाझार


हॉलीवूड मनोरंजनसृष्टीत एक उत्तम अभिनेता म्हणून नावाजलेले अॅडम वेस्ट यांचे वयाच्या ८८व्या वर्षी निधन झाले आहे . सत्तरपेक्षा जास्त चित्रपट आणि दूरदर्शन मालिकांतून अभिनय करणाऱ्या अॅडम यांनी १९५७ साली ‘वूडू आइसलॅण्ड’ या चित्रपटातून अभिनयक्षेत्रात पदार्पण केले . आपल्या दर्जेदार अभिनयाच्या जोरावर ‘मेयर वेस्ट’ , ‘कॉलनेल डॅन’ , ‘कॅटमॅन’ यांसारख्या अनेक व्यक्तिरेखा त्यांनी गाजवल्या आहेत . १९६० साली ‘डीसी एक्स्टेंडेड युनिव्हर्स’ निर्मित ‘बॅटमॅन’ या लोकप्रिय दूरदर्शन मालिकेतून ते खऱ्या अर्थाने प्रकाशझोतात आले . आज विसाव्या शतकात एखादा सुपरहिरो साकारण्यासाठी थ्रीडी अॅनिमेशन आणि अत्याधुनिक तंत्रज्ञानाचा वापर केला जातो . परंतु १९६० साली अॅडम वेस्ट यांनी अत्यल्प तंत्रज्ञानात उत्कृष्ट अभिनयाच्या जोरावर ‘बॅटमॅन’ हा सुपरहिरो प्रेक्षकांसमोर उभा केला . ते सुपरहिरोच्या भूमिकेत इतके चपखल बसले की त्यानंतर ‘मायकल केटन’ , ‘क्रिश्चियन बेल’ या अभिनेत्यांनी जेव्हा बॅटमॅन साकारला तेव्हा त्याची तुलना प्रेक्षक अॅडम यांनी साकारलेल्या बॅटमॅनशी करू लागले . पुढे वाढत्या वयाबरोबर त्यांच्या अभिनयातील दरारा काहीसा कमी होत गेला , परंतु त्यांनी दिग्दर्शन क्षेत्रातही कसब आजमावले . काही वर्षांपूर्वी त्यांना ‘ल्यूकेमिया’ नामक कर्करोगाची लागण झाली . यांत रक्तातील पांढऱ्या पेशींचे प्रमाण हळूहळू कमी होत जाते . या रोगाशी त्यांनी एका सुपरहिरोप्रमाणे झुंज दिली . परंतु अखेर त्यांच्या शरीराने त्यांची साथ सोडली आणि एका गुणी कलावंताने रंगभूमीचा कायमचा निरोप घेतला .


तुकोबाचे भेटी शेक्सपिअर आला तो झाला सोहळा दुकानात ! ज्ञानपीठ पुरस्कारप्राप्त ज्येष्ठ कवी विंदा करंदीकर यांच्या कवितेची आठवण करून देणारी घटना नुकतीच घडली . ‘हॅम्लेट’च्या भेटी ‘नटसम्राट’ आला ; तो झाला सोहळा व्हीआयपी खोलीत , असे दृश्य मोजक्या भाग्यवंतांना अनुभवता आले . श्रीराम लागू आणि हॅम्लेट साकारणारा सुमीत राघवन या दोन शोकात्म नायकांची उराउरी भेट झाली नसली , तरी सुमीत राघवन याने डॉ . लागू यांना नमस्कार केला . नाटककाराचे शब्द रसिकांपर्यंत पोहोचविणारा मी ‘लमाण’ असे म्हणणारे डॉ . श्रीराम लागू आणि मराठी रंगभूमीच्या पालखीचा भोई सुमीत यांची भेट ‘हॅम्लेट’ नाटकाच्या प्रयोगानंतर झाली . ‘कुणी घर देता का घर’ असे म्हणत रसिकांच्या काळजात घर करून बसलेल्या या नटसम्राटाला सुमीत राघवन याने नमस्कार केला . सुमीत राघवन याची भूमिका असलेल्या ‘हॅम्लेट’ नाटकाच्या प्रयोगाला डॉ . श्रीराम लागू आणि दीपा लागू यांनी आवर्जून हजेरी लावली . प्रेक्षागृहात बसलेल्या लागू यांना पाहून मी गहिवरून गेलो , असे सुमीतने सांगितले . डॉक्टर प्रयोगाला आले तर तीन तास बसू शकतील का , ही हुरहूर होती . पण त्यांनी नाटक पाहिले आणि हळूहळू उभं राहत त्यांनी आम्हाला मानवंदना दिली . त्यांना आमच्यासाठी टाळ्या वाजवताना पाहिले आणि मला अश्रू अनावर झाले . सन्मानापेक्षाही मी खऱ्या अर्थाने भरून पावलो , असे सुमीत राघवन याने सांगितले .


सॅमसंग कंपनीच्या गॅलेक्सी नोट 9 या लेटेस्ट स्मार्टफोनला आग लागल्याची घटना समोर आली आहे . याप्रकरणी सॅमसंग कंपनीविरोधात कोर्टाचा दरवाजा ठोठावण्यात आला असून फोनची विक्री थांबवण्याची व नुकसान भरपाईची मागणीही करण्यात आली आहे . न्यू यॉर्क पोस्टच्या वृत्तानुसार , आयलंडच्या रहिवाशी डाइन चुंग नावाच्या एका महिलेने आपल्या पर्समध्ये ठेवलेल्या Samsung Galaxy Note 9 फोनला आग लागल्याचा दावा केला आहे . आग लागली त्यावेळी फोन पर्समध्ये ठेवला होता असं चुंग यांनी सांगितलं . 3 सप्टेंबरच्या मध्यरात्री लिफ्टमध्ये असताना फोनला आग लागल्याचं त्यांनी सांगितलं . फोन गरम झाल्याचं मला जाणवलं होतं , त्यामुळे थोड्यावेळासाठी फोन न वापरण्याचं मी ठरवलं आणि फोन पर्समध्ये ठेवून दिला . पण लिफ्टमध्ये असतानाच थोड्यावेळाने शिटी वाजण्यासारखा आवाज आला आणि पर्समधून धूर येताना दिसत होता . त्यावेळी मी प्रचंड घाबरले होते , धुरामुळे काही निट दिसतही नव्हतं . लिफ्ट थांबताच मी फोन बाहेर फेकून दिला , तरीही फोन जळत होता . बाहेर उभ्या असलेल्या एका व्यक्तीने तो फोन कपड्याच्या सहाय्याने उचलला आणि पाण्याने भरलेल्या बादलीमध्ये टाकला . तो खूप वाईट अनुभव होता . माझ्या कोणत्याही क्लाइंटला मला फोन करता आला नाही आणि पर्समध्ये फोन असताना आग लागल्यामुळे पर्समधील इतर सामान देखील खराब झालं . याशिवाय जळालेला फोन पर्सबाहेर काढताना माझी बोटं देखील भाजली , असं चुंग यांनी सांगितलं . गॅलेक्सी नोट - 9 लॉन्च करतेवेळी फोनमध्ये मल्टी स्टेप बॅटरी सेफ्टी चेक फीचर असून या फोनला आग लागू शकत नाही असा दावा कंपनीकडून करण्यात आला होता . यापूर्वी गॅलेक्सी नोट - 7 मध्ये आग लागल्याच्या घटना वारंवार समोर आल्यानंतर कंपनीवर मोठ्या प्रमाणात टीका झाली होती , अखेर कंपनीने गॅलेक्सी नोट - 7 चं उत्पादन थांबवण्याचा निर्णय घेतला होता .


चार दिवसांपूर्वीच मेंटल है क्या या सिनेमाचे पोस्टर्स झळकले आणि त्यानंतर कंगना रणौत आणि राजकुमार रावच्या या सिनेमाची चांगलीच चर्चा सुरु झाली . या सिनेमाचा विषय काय असेल ? या सिनेमात कंगनाची भूमिका कशी असेल ? याची चांगलीच चर्चाही रंगली . मात्र या सिनेमात ही जोडी दिसणार नव्हती हे तुम्हाला माहित आहे का ? होय कंगना करत असलेली भूमिका करीना कपूरला ऑफर करण्यात आली होती . मात्र सिनेमातील ‘ओव्हर न्युडिटी’ आणि ‘बोल्ड’ दृश्यांचा भरणा असल्याचे कारण देत करीनाने हा सिनेमा करण्यास नकार दिला . त्यानंतर हा सिनेमा कंगनाला मिळाला अशी माहिती समजते आहे . र राजकुमार राव ऐवजी इम्रान हाश्मीला विचारण्यात आले होते . मात्र त्यानेही हा सिनेमा करण्यास नकार दिला . २०१३ मध्येच बदतमिझ दिल या नावाने या सिनेमाचे चित्रीकरण सुरु होणार होते आणि हा सिनेमा करीना कपूर आणि इम्रान हाश्मी यांना ऑफर करण्यात आला होता . या दोघांनीही हा सिनेमा करण्यास नकार दिला . हा सिनेमा काळाच्या पुढचा आहे तसेच यात अनेक बोल्ड सीन्स आहेत ज्यामुळे वाद निर्माण होऊ शकतो असे सांगत करीनाने हा सिनेमा सोडला . ‘पिंकव्हिला डॉटकॉम’ने या संदर्भातले वृत्त दिले आहे . आता २०१८ मध्ये या सिनेमात कंगना रणौत आणि राजकुमार राव काम करत आहेत . कंगनाने या सिनेमातील भूमिकेसाठी तातडीने होकार दिल्याचे समजते आहे . या सिनेमाची कथा कनिका धिल्लों यांनी लिहिली आहे . तर राष्ट्रीय पुरस्कार विजेते प्रकाश कोवेलमुदी हे हा सिनेमा दिग्दर्शित करत आहेत . मागच्या आठवड्यात कंगनाच्या ‘मेंटल है क्या’ या आगमी चित्रपटाचा फर्स्ट लूक प्रदर्शित करण्यात आला . यात कंगनासोबत राजकुमार रावही मुख्य भूमिकेत दिसणार आहे . या चित्रपटातील काही पोस्टरची मालिका सोशल मीडियावर शेअर करण्यात आली . या चित्रपटातून राजकुमार आणि कंगना ही हिट जोडी पुन्हा एकदा मोठ्या पडद्यावर पाहायला मिळणार आहे .


किशोरवयीन मुलींनी डाएटिंग केल्यास त्या धूम्रपान व मद्यपान या वाईट सवयींच्या आहारी जाण्याची शक्यता जास्त असते व त्यांच्या आरोग्यास ते हानिकारक असते शिवाय त्यामुळे त्यांच्या वर्तनातही अनिष्ट बदल होत असतात असे एका अभ्यासात दिसून आले आहे . कॅनडातील वॉटर्लू विद्यापीठाच्या संशोधकांनी म्हटले आहे की , ज्या मुली डाएटिंग करतात त्यांच्यात तीन वर्षांनंतर वर्तनात वाईट बदल दिसून आले आहेत . जेवण टाळण्यामुळे या मुलींच्या वर्तनात बदल होत असल्याचे अमंदा राफोल यांचे म्हणणे आहे . डाएटिंगमुळे शरीराचा समतोल राहात नाही . तीन वर्षांत अनेक मुलींनी केव्हा ना केव्हा तरी डाएटिंग केले होते कारण त्यांच्यावर पौगंडावस्थेत असताना वजन वाढल्याने समाजाकडून शरीर सडपातळ ठेवण्यासाठी अप्रत्यक्ष दबाव होता , बहुतेक देशात याच कारणातून त्या डाएटिंग करतात व त्याचा परिणाम म्हणून त्या पुढे न्याहारी टाळू लागतात तसेच धूम्रपान व मद्यपानाच्या आहारी जातात . डाएटिंग करणाऱ्या मुली धूम्रपान व न्याहारी टाळण्याकडे वळण्याची शक्यता १ . ६ पट , तर मद्यपानाकडे वळण्याची शक्यता दीडपट असते , त्यामुळे आहार कमी करणे हानिकारक असते . कारण त्यामुळे काही चांगले होण्यापेक्षा हानी अधिक असते त्यापेक्षा संपूर्ण आरोग्यावर लक्ष केंद्रित करून वजन कमी करावे . त्यासाठी डाएटिंग करण्याची गरज नाही . ओंटारिओतील माध्यमिक शाळेतील ३३०० मुली या प्रयोगात सहभागी होत्या .


एकेकाळी भारतीय प्रेक्षकांना अक्षरशः वेड लावणारी एकता कपूरची ‘कसौटी जिंदगी की’ ही सगळ्यात प्रसिद्ध मालिका छोट्या पडद्यावर परत येत आहे . या मलिकेचं टायटल ट्रॅक ‘चाहत के सफर मे’ असो की प्रेरणा अनुरागची जोडी असो ही मालिका लोकांनी अक्षरशः उचलून धरली होती , आता ही मालिका नव्या रुपात , नव्या ढंगात छोट्या पडद्यावर परतणार असल्याची चर्चा पाहायला मिळत आहे . ‘कसौटी जिंदगी की’ या मालिकेचं नाव आठवलं तरी प्रेमभंग झालेल्या प्रेरणा अनुरागची जोडी , कोमलिका , मिस्टर बजाज अशी पात्र झरझर डोळ्यासमोर उभी राहतात . ‘काही वर्षांपूर्वी एकताच्या सर्वात गाजलेल्या मालिकांपैकी ही एक मालिका होती . २००१ मध्ये हदय पिळवटून निघत असल्याच्या वेदनादायक अनुभवातून मी जात होते त्यावेळी मी एका मालिकेचं लेखन केलं होतं . आता १७ वर्षांनंतर ९ वर्षे चाललेली ही मालिका मी परत आणत आहे . आता पुन्हा मी माझ्या हृदयाचे तुकडे वेचून त्यापासून अप्रतिम कलाकृती निर्माण करणार आहे . ’ अशी पोस्ट लिहित तिनं ही मालिका छोट्या पडद्यावर परतणार असल्याची एकप्रकारे खूण दिली आहे . श्वेता तिवारी , सीजेन खान हे दोघं या मालिकेत मुख्य भूमिकेत होते . श्वेता आणि सीजेन प्रेरणा - अनुरागची भूमिका साकारत होते . या मालिकेत उर्वशी ढोलकिया ही देखील होती . कोमलिकाच्या भूमिकेनं तिला विशेष प्रसिद्ध मिळवून दिली होती . त्याचबरोबर अभिनेता रोनित रॉयनं देखील या मालिकेपासून आपल्या करिअरला सुरूवात केली होती . या मालिकेतील दमदार अभिनय पाहून एकतानं ‘क्यों की सास भी कभी बहू थी’ या मालिकेत त्याला मुख्य भूमिका दिली होती . या मालिकेतील सगळ्याच कलाकारांना प्रसिद्धी मिळाली पण या मालिकेतून प्रसिद्धीझोतात आलेला अनुराग म्हणजेच सिझेन मात्र नंतर छोट्या पडद्यापासून चार हात लांबच राहिला . ‘कसौटी जिंदगी की’ ही मालिका छोट्या पडद्यावर परतणार असल्याची खूण जरी एकतानं दिली असली तरी यात नव्या कलाकारांना संधी मिळणार असल्याची शक्यता वर्तवण्यात येत आहे . एकेकाळी एकताच्या मालिकेमुळे स्टार प्लसचा प्रेक्षकवर्गही मोठा होता पण स्पर्धक चॅनेलच्या तुलनेत स्टार प्लसचा टीआरपी घसरत चालला आहे त्यामुळे चॅनेलला नवसंजिवनी देण्यासाठी काही गाजलेल्या मालिका पुन्हा नव्या रुपात , नव्या ढंगात आणण्याचा विचार सुरु असल्याचं म्हटलं जात आहे .


बॉलिवूडची ‘क्वीन’ कंगना रणौत सध्या तिच्या आगामी चित्रपटाच्या चित्रीकरणात व्यस्त आहे . ‘मणिकर्णिका : द क्वीन ऑफ झांसी’ या चित्रपटातून कंगना प्रेक्षकांच्या भेटीला येणार आहे . झाशीच्या राणीची जीवनगाथा असलेल्या या चित्रपटाचं चित्रीकरण सुरु झालं असून एका दृश्याच्या चित्रीकरणावेळी कंगनाला दुखापत झाली आहे . तलवारबाजीच्या दृश्याचं चित्रीकरण करतेवेळी कंगना जखमी झाली असून तिच्या डोक्यावर दोन भुवयांच्या मध्यभागी जखम झाली आहे . सहअभिनेता निहार पंड्यासोबत कंगना या दृश्याचं चित्रीकरण करत होती . निहार तलवारीचा वार करणार तेव्हाच कंगनाला खाली झुकायचं होतं . पण , तेव्हा काहीसा गोंधळ झाल्यामुळे कंगनाला ही दुखापत झाली असल्याचं म्हटलं जात आहे . या जखमेमुळे पंधरा टाके घातल्याचंही म्हटलं आहे . हैद्राबादमध्ये या चित्रपटाचं चित्रीकरण सुरु असून कंगनाला नजीकच्या अपोलो रुग्णालयात दाखल केलं आहे . तिची जखम पाहता काही दिवसांनंतर तिला रुग्णालयातून सोडण्यात येणार आहे . ‘मिड डे’ला दिलेल्या माहितीत या चित्रपटाचे निर्माते म्हणाले , ‘या घटनेमध्ये कंगनाच्या भुवयांमध्येच एक जखम झाली आहे . तिची जखम आणि त्यामुळे होणाऱ्या वेदना पाहता कंगना मोठ्या धीराने या प्रसंगाला सामोरी गेली . यामध्ये अभिनेता निहार पंड्याने तिची माफी मिगितली असून तोसुद्धा घाबरला होता . पण , कंगनाने हे काही फारसं मनावर घेतलं नाही . ’ वाचा : …म्हणून कटप्पाच्या मुलीने लिहिलं मोदींना पत्रं ‘मणिकर्णिका : द क्वीन ऑफ झांसी’ या चित्रपटासाठी कंगनाने डमी वापरण्यास नकार दिला . सूत्रांनी दिलेल्या माहितीनुसार या चित्रपटात ती बरीच साहसदृश्ये साकारताना दिसणार आहे . इतकच नव्हे तर कपाळावर असलेल्या जखमेचा व्रण पाहता तो लगेचच निवळेल असं दिसत नाही . पण , कंगनाने मात्र त्या जखमेसह चित्रपटाचं चित्रीकरण करण्याचा निर्णय घेतला आहे . झाशीची राणी ही एक योद्धा होती त्यामुळेच कंगनाने हा निर्णय घेतल्याचं म्हटलं जात आहे .


भारताची आघाडीची गोळाफेकपटू मनप्रीत कौर उत्तेजक सेवन चाचणीत दोषी आढळलेली आहे . नुकत्याच भुवनेश्वर येथे झालेल्या आशियाई अॅथलेटिक्स स्पर्धेत मनप्रीतने गोळाफेक प्रकारात सुवर्ण पदकाची कमाई केली होती . राष्ट्रीय उत्तेजक विरोधी संस्था म्हणजेच ‘नाडा’ने केलेल्या चाचणीमध्ये मनप्रीत कौर दोषी आढळली आहे . मनप्रीत कौर ही भारताच्या आघाडीच्या अॅथलेटीक्सपैकी एक मानली जाते . भुवनेश्वनरमध्ये केलेल्या कामगिरीमुळे मनप्रीत लंडन येथे होणाऱ्या वर्ल्ड अॅथलेटिक्स चॅम्पियनशीप स्पर्धेसाठी पात्र ठरली होती . मात्र ज्या उत्तेजक सेवनप्रकरणी मनप्रीत दोषी आढळली आहे , ते आंतराष्ट्रीय अॅथलेटिक्स नियमांमधलं उत्तेजक आहे . . त्यामुळे मनप्रीत या स्पर्धेत सहभागी होणार आहे . मात्र भारतात हे उत्तेजक सेवन करायला बंदी असल्यामुळे मनप्रीतला ‘नाडा’च्या अधिकाऱ्यांसमोर आपलं निर्दोषत्व सिद्ध करावं लागणार आहे . असं न केल्यास मनप्रीतने मिळवलेलं सुवर्णपदक काढून घेण्यात येईल . याव्यतिरीक्त भारताचा ४०० मिटर स्पर्धेतला जितीन पॉल ही ‘नाडा’च्या रडावर आलेला आहे . पटियालातील खेळाडूंच्या हॉस्टेलवर नाडाच्या अधिकाऱ्यांनी धाड टाकलेली असताना अधिकाऱ्यांना काही उत्तेजक सेवनाचे पुरावे मिळाले आहेत . त्यामुळे मनप्रीत कौरच्या प्रकरणाच पुढे काय घडामोडी घडतायत हे पहावं लागणार आहे .


सुरवातीच्या पडझडीनंतर मधल्या फळीने केलेल्या जिगरबाज खेळीने झिंबाब्वेने पहिल्या कसोटी क्रिकेट सामन्यावरील श्रीलंकेविरुद्ध तिसऱ्या दिवसअखेरीस आपले वर्चस्व कायम राखले . दुसऱ्या डावात दिवसअखेरीस ६ बाद २५२ धावा करून त्यांनी २६५ धावांची आघाडी मिळवली आहे . सामन्याच्या तिसऱ्या दिवशी श्रीलंकेचा डाव झटपट गुंडाळण्यात यश आल्यानंतरही त्यांची पहिल्या डावातील आघाडी १० धावांवर मर्यादित राहिली होती . त्यानंतर दिवसअखेरीस सुरवातीच्या पडझडीनंतर सिकंदर रझा आणि माल्कम वॉलरच्या शतकी भागीदारीने झिंबाब्वेने सामन्यावरील वर्चस्व कायम राखले . खेळ थांबला तेव्हा रझा ९७ ; तर वॉलर ५७ धावांवर खेळत होता . झिंबाब्वेची आघाडी मर्यादित राखल्यावर श्रीलंकेच्या गोलंदाजांनी दुसऱ्या डावात त्यांना अडचणीत आणले . विशेषतः रंगना हेराथच्या फिरकीसमोर झिंबाब्वेची फलंदाजी एकवेळ ४ बाद २३ आणि नंतर ५ बाद ५९ अशी कोलमडली होती ; पण त्यानंतर मधल्या फळीत खेळायला आलेल्या सिकंदर रझाने प्रथम पिटर मूरच्या ( ४० ) साथीत सहाव्या विकेटसाठी ८६ धावांची भागीदारी करून झिंबाब्वेची संभाव्य पडझड रोखली . मूर बाद झाल्यानंतर रझाला माल्कम वॉलरने मोलाची साथ केली . रझाने वॉलरला साथीला घेत सातव्या विकेटसाठी १०७ धावांची अभेद्य भागीदारी करून झिंबाब्वेच्या डावाला आकार दिला . संक्षिप्त धावफलक ः झिंबाब्वे ३५६ आणि ६ बाद २५२ ( सिकंदर रझा खेळत आहे ९७ , माल्कम वॉलर खेळत आहे ५७ , रंगाना हेराथ ४ - ८५ ) वि . श्रीलंका पहिला डाव ३४६ ( उपूल थरंगा ७१ , दिनेश चंडिमल ५५ , गुणरत्ने ४५ , ग्रॅमी क्रिमर ५ - १२५ ) .


कोणत्याही नात्यात स्वतःला गुंतवून ठेवणे , ‘गर्लफ्रेंड’ किंवा ‘बॉयफ्रेंड’ असणे खरेच गरजेचे आहे का ? मित्रमैत्रिणींची ‘प्रेमळ’ नाती पाहीली की , अनेक ‘सिंगल’ पात्रांना त्यांचा सहाजिकच हेवा वाटतो . काहीजण मात्र याला अपवाद ठरतात . आपल्या ‘सिंगल’ असण्याची त्यांना जराशीही खंत नसते . उलटपक्षी अनेकांसाठी एकटी , उदास असणारी ही मंडळी ‘सिंगल’ असण्याची अशी काही धम्माल कारणे देतात की , ‘रिलेशनशिप’मध्ये असणाऱ्यांनाही त्यांचा हेवा वाटू लागतो . ही आहेत एकटेपणाचा हेवा वाटणारी काही कारणे… . १ . ‘सिंगल’ असण्याचा एक फायदा म्हणजे ‘व्हॉट्सअॅप’वर बराच वेळ तुमचा मेसेज कोणी वाचला आहे की नाही हे दर्शवणारी निळ्या रंगाची ‘टीक’ येइपर्यंत तुम्हाला रात्रभर वाट पाहण्याची गरज नाही . २ . ‘रिलेशनशिप’मध्ये असणाऱ्यांच्या तुलनेने ‘सिंगल’ असणाऱ्यांकडे वेळ आणि गरज पडल्यास जास्त पैसे असतात . ३ . मोबाइलचे बिल सहसा आटोक्यातच असते . ( ही अनेकांसाठी गर्वाची बाब असते . ) ४ . तुमच्या साथीदाराच्या ‘अतरंगी’ मित्रमैत्रीणीसोबत तुमच्या मनाव्यतिरीक्त फिरण्याची तक्रार नसते . ५ . सोशल नेटव्हर्किंग साइट्सवर स्टेटस आणि कमेंट्समध्ये ‘बीएइ - ( बीफोर एनीवन एल्स ) ’ सारखे विचित्र आणि कधीकधी न कळणारे शब्द लिहिण्याची काही गरज नसते . ६ . तुम्ही कधीही तुमच्या मित्रमैत्रिणींसोबत कितीही मज्जा - मस्करी करु शकता , ते ही कोणाच्या परवानगी शिवाय ७ . तुम्ही हवा तो चित्रपट , हव्या त्या चित्रपटगृहात किंवा घरी कधीही पाहू शकता . ८ . तुमच्या विचित्र वागण्याबद्दल कधीही इतरांना स्पष्टीकरण देण्यासाठी तुम्ही बांधील नसता ९ . शेवटचे आणि महत्त्वाचे कारण म्हणजे काही वायफळ गोष्टींमध्ये वेळ दवडण्यापेक्षा तुम्ही तुमच्या आवडीच्या आणि महत्त्वाच्या कामांमध्ये स्वतःला व्यस्त ठेवू शकता . आता ही कारणे वाचल्यावर विचारविनिमय झाला असेल तर , कोणता मार्ग निवडायचा हे ज्याचे त्यानेच ठरवावे .


48 मेगापिक्सल रिअर कॅमेरा असलेला Redmi Note 7 हा स्मार्टफोन अखेर चीनमध्ये लाँच झाला आहे . चीनची कंपनी शाओमीची नवी सब - ब्रँड कंपनी Redmi ने हा फोन लाँच केलाय . नव्या Redmi मालिकेची सुरूवात Redmi Note 7 द्वारा झाली आहे . या स्मार्टफोनच्या मागील बाजूला 48 मेगापिक्सल आणि 5 मेगापिक्सलचे कॅमेरे आहेत . तर सेल्फीसाठी फोनच्या पुढील बाजूला 13 मेगापिक्सलचा कॅमेरा देण्यात आलाय . या स्मार्टफोनमध्ये AI फीचर्स आणि पोट्रेट मोड आहे . हा स्मार्टफोन लवकरच भारतातही लाँच करण्याची शक्यता आहे . तीन व्हेरिअंट्स - Redmi Note 7 मध्ये 6.3 इंचाचा डिस्प्ले असून यामध्ये वॉटरड्रॉप नॉच डिझाइन आहे . Redmi Note 7 मध्ये क्वॉलकॉम स्नॅपड्रॅगन 660 प्रोसेसर आहे . या फोनमध्ये 4,000mAh पावरची बॅटरी आहे . दीड दिवसांपर्यंत ही बॅटरी टीकेल असा कंपनीचा दावा आहे . यात Type - C USB चार्जिंगचा पर्यायही देण्यात आला आहे . तसंच क्वॉलकॉम क्विक चार्ज 4.0 सपॉर्ट आणि हेडफोन जॅक आहे . Redmi Note 7 तीन व्हेरिअंट्समध्ये ( 3GB , 4GB आणि 6GB ) उपलब्ध असेल . स्टोरेजसाठी यामध्ये 32GB आणि 64GB चा पर्याय आहे . फोनच्या मागील बाजूला ग्लास डिझाइन आहे . 3GB रैम आणि 32GB स्टोरेज असलेल्या Redmi Note 7 ची चिनमध्ये 999 युआन इतकी किंमत ठेवण्यात आलीये . तर , 4GB रॅम आणि 64GB स्टोरेज असलेल्या व्हेरिअंटची किंमत 1,199 युआन , 6GB रॅम व 64GB स्टोरेजच्या व्हेरिअंटची किंमत 1,399 युआन आहे . भारतात या स्मार्टफोनची किंमत 10,000 ते 14,000 रुपयांपर्यंत असण्याची शक्यता आहे . 14 जानेवारीपासून विक्री – 14 जनवरी 2019 पासून या स्मार्टफोनची चिनमध्ये विक्री सुरू होत आहे . या स्मार्टफोनसह कंपनीकडून 18 महिन्यांची वॉरंटी दिली जात आहे . भारतीय बाजारात देखील 18 महिन्यांची वॉरंटी दिली जाईल की नाही हे अद्याप स्पष्ट झालेलं नाही . याशिवाय कंपनीने Redmi Note 7 Pro ची घोषणाही केलीये . यामध्ये 48 मेगापिक्सलचा Sony IMX586 सेंसर असून चायनीज नववर्षानंतर हा स्मार्टफोन लाँच केला जाईल .


महीन्याभरापूर्वी आंतरराष्ट्रीय बाजारात लॉन्च केल्यानंतर BlackBerry KEY2 स्मार्टफोन अखेर भारतातही लॉन्च करण्यात आला आहे . ड्युअल रिअर कॅमेरा सेटअप असलेला हा ब्लॅकबेरीचा पहिलाच स्मार्टफोन आहे . ब्लॅकबेरीने आपला मोबाइल बिजनेस यापूर्वीच बंद केला असून आता टीसीएल कंपनी ब्लॅकबेरीच्या फोनची निर्मीती करते . 4 . 5 इंच फूल एचडी डिस्प्ले असलेल्या या स्मार्टफोनमध्ये 2.5D कॉर्निंग गोरिला ग्लास देण्यात आलाय . यामध्ये ऑक्टाकोर 64 बिट क्वॉल्कॉम स्नॅपड्रॅगन 660 प्रोसेसर आहे . यामध्ये 4GB रॅम असून इंटरनल मेमरी 64GB आहे . फोटोग्राफीची आवड असणाऱ्यांसाठी यामध्ये 12 मेगापिक्सलचे दोन रिअर कॅमेरे देण्यात आले आहेत . कॅमेऱ्याला ऑटोफोकस फेस डिटेक्शन , ड्युअल टोन एलईडी आणि 4K व्हिडीओ रेकॉर्डिंगचा सपोर्ट आहे . सेल्फीप्रेमींसाठी 8 मेगापिक्सलचा फ्रंट कॅमेरा आहे . 31 जुलैपासून अॅमेझॉन इंडियाच्या संकेतस्थळावर हा फोन विक्रीसाठी उपलब्ध होईल . 42 हजार 990 रुपये इतकी BlackBerry KEY2 ची भारतात किंमत असेल . रिलायन्स जिओ आणि आयसीआयसीआय बँकेकडून या फोनसाठी कॅशबॅक ऑफर दिली जात आहे . स्पेसिफिकेशन – डिस्प्ले – 4.50 इंच प्रोसेसर – 2.2 गीगाहर्ट्ज़ ऑक्टा - कोर फ्रंट कॅमेरा – 8 - मेगापिक्सल रिझोल्यूशन – 1080×1620 पिक्सल रॅम – 6 जीबी ओएस – अॅन्ड्रॉइड 8.0 Oreo स्टोरेज – 64 जीबी रिअर कॅमेरा – 12 - मेगापिक्सल बॅटरी क्षमता – 3500 एमएएच


स्टीपलचेस प्रकारात सुधा सिंगची रिओवारी पक्की ; थाळीफेक प्रकारात कृष्णा पुनियाला सुवर्ण रिओ ऑलिम्पिकसाठी पात्र ठरलेल्या महाराष्ट्राच्या ललिता बाबरने दिल्ली येथे सुरू असलेल्या फेडरेशन चषक राष्ट्रीय अॅथलेटिक्स अजिंक्यपद स्पर्धेत ३००० मी . स्टीपलचेस प्रकारात स्वतःचाच विक्रम मोडत नव्या राष्ट्रीय विक्रमाची नोंद केली . ललिताने विक्रमासहित सुवर्ण पदकाची कमाई केली . सुधा सिंगने रौप्य पदकावर नाव कोरताना स्टीपलचेस प्रकारात रिओवारी पक्की केली . रिओ ऑलिम्पिकसाठी याआधीच पात्र ठरलेल्या ललिताने ९ मिनिटे , २७ . ०९ सेकंदांत शर्यत पूर्ण केली . सुधाने ९ मिनिटे आणि ३१ . ८६ सेकंदांत शर्यत पूर्ण केली . गेल्या वर्षी जागतिक अजिंक्यपद स्पर्धेत स्टीपलचेस प्रकारात आठव्या स्थानावर समाधान मानावे लागलेल्या ललिताने कामगिरीत आमूलाग्र सुधारणा करीत सरशी साधली . सुधा सिंगने मॅरेथॉन शर्यतीत रिओवारी पक्की केली होती . मात्र स्टीपलचेस प्रकारात ऑलिम्पिकसाठी पात्र ठरण्यासाठी सुधाला शेवटची संधी होती . सुधाने संधीचे सोने करताना दुसरे स्थान पटकावले . ‘‘स्टीपलचेस प्रकारात मला ऑलिम्पिकसाठी पात्र ठरायचे होते . मात्र २०१४ आशियाई स्पर्धेनंतर मी मॅरेथॉन प्रकारात खेळत असल्याने देशाबाहेरच्या स्पर्धाद्वारे ऑलिम्पिकसाठी पात्र ठरण्याची संधी मिळत नव्हती . ऑलिम्पिकसाठी पात्र ठरण्यासाठी ही शेवटची स्पर्धा होती . रौप्य पदकासह स्टीपलचेस प्रकारासाठी रिओवारी पक्की झाल्याने आनंद झाला आहे , ’’ असे सुधाने सांगितले . पुरुषांच्या ४०० मीटर शर्यतीत राजीव अरोकियाने ४५ . ४७ सेकंदांत शर्यत पूर्ण करत राष्ट्रीय विक्रमाची नोंद केली . मात्र रिओ ऑलिम्पिकसाठी पात्र ठरण्यासाठी आवश्यक असलेला ४५ . ४० सेकंदांच्या वेळेचा निकष त्याला गाठता आला नाही . महिलांमध्ये अनिल्डा थॉमसने सुवर्ण पदक पटकावले . तिने एम . आर . पुवम्माला मागे टाकत अव्वल स्थान पटकावले . थाळीफेक प्रकारात महिलांमध्ये कृष्णा पुनियाने ५५ . ०९ अंतरावर थाळी फेकत सुवर्ण पदकावर कब्जा केला . संदीप कुमारीने रौप्य तर नवजीत कौर ढिल्लनने कांस्य पदक पटकावले . १५०० मीटर शर्यतीत महिलांमध्ये ओ . पी . जैशाने सुवर्ण पदकावर नाव कोरले . ४ मिनिटे आणि १८ . ६९ सेकंदांत तिने शर्यत पूर्ण केली . पी . यू . चित्राने रौप्य तर आदेश कुमारीने कांस्य पदक मिळवले .


हिवाळी ऑलिम्पिक क्रीडा स्पर्धा उत्तेजक द्रव्य पदार्थाचे सेवन केल्याचे मान्य केल्यामुळे रशियाच्या अलेक्झांडर कृशेलनित्स्कीचे कांस्यपदक परत घेण्यात आले . रशियाच्या अॅलेक्झांडरला मिश्र दुहेरी कर्लिगमध्ये कांस्यपदक मिळाले होते ; परंतु उत्तेजक चाचणीत मेल्डोनियमचे अंश आढळल्यामुळे तो दोषी सापडला . त्यामुळे त्याला आपले पदक गमवावे लागले . उत्तेजक प्रकरणात मोठय़ा प्रमाणात दोषी आढळल्यामुळे रशियावर बंदी घालण्यात आली होती ; परंतु हिवाळी ऑलिम्पिकमध्ये वैयक्तिकपणे सहभागी झालेल्या १६८ खेळाडूंमध्ये २५ वर्षीय अलेक्झांडरचा समावेश होता . ‘‘उत्तेजकविरोधी नियमांचे उल्लंघन केल्याचे खेळाडूने मान्य केले आहे . त्यामुळे मिश्र दुहेरी कर्लिग प्रकारातून त्याला अपात्र ठरवण्यात आले आहे , ’’ असे क्रीडाविषयक लवादाने म्हटले आहे . रविवारी हिवाळी ऑलिम्पिक स्पर्धेचा समारोप सोहळा रंगणार आहे . या कार्यक्रमाच्या वेळी रशियाला आपला ध्वज फडकावता यावा , यासाठी आंतरराष्ट्रीय ऑलिम्पिक समिती त्यांच्यावरील बंदी उठवण्याच्या तयारीत होते . मात्र अलेक्झांडर प्रकरणामुळे पुन्हा रशिया क्रीडाक्षेत्र डागाळले आहे .


लंडन क्लासिक बुद्धिबळ भारताचा माजी विश्वविजेता खेळाडू विश्वनाथन आनंदने लंडन क्लासिक बुद्धिबळ स्पर्धेत संयुक्तरीत्या तिसरे स्थान मिळवले . अमेरिकेच्या वेस्ली सो याने सहा गुणांसह अजिंक्यपद पटकावले . अमेरिकेच्या फॅबिआनो कारुआनाने साडेपाच गुणांसह दुसरे स्थान घेतले . आनंदने शेवटच्या फेरीत रशियाच्या व्लादिमीर क्रामनिक याच्याशी बरोबरी स्वीकारली . आनंद , क्रामनिक व अमेरिकेचा हिकारू नाकामुरा यांनी प्रत्येकी पाच गुणांसह तिसरे स्थान मिळविले . वेस्लीने शेवटच्या फेरीत फ्रान्सच्या मॅक्झिम व्हॅचिअर लाग्रेव्हविरुद्धचा डाव बरोबरीत सोडविला . कारुआनाने शेवटच्या फेरीत नेदरलँड्सच्या अनिष गिरीला बरोबरीत रोखले . वेस्ली म्हणाला की , ‘आजपर्यंतच्या कारकीर्दीतील हे सर्वोत्तम यश आहे . येथील प्रत्येक डावापासून खूप काही शिकावयास मिळाले . त्याचा फायदा भावी कारकीर्दीसाठी होणार आहे . ’ आनंदने वेस्लीचे कौतुक करत सांगितले , ‘जागतिक बुद्धिबळ क्षेत्रात नवा तारा उदयास आला आहे . त्याने या स्पर्धेत अतिशय दिमाखदार कामगिरी केली . अतिशय सफाईदार खेळ त्याने केला आहे . आगामी जागतिक चषक स्पर्धेत मी सहभागी होणार आहे . तेथे यश मिळवत विश्वविजेतेपदाच्या आव्हानाच्या स्पर्धेसाठी पात्रता पूर्ण करण्याचे माझे ध्येय आहे . ’ क्रामनिकविरुद्धच्या डावात आनंद याला पांढऱ्या मोहरांनी खेळण्याचा फायदा होता . त्याने वजिरापुढील प्याद्याचा उपयोग करीत डावाची सुरुवात केली . मात्र त्याला अपेक्षेइतकी चांगली व्यूहरचना मिळाली नाही . क्रामनिक याने उत्कृष्ट बचावात्मक खेळ करीत आनंदला डावावर नियंत्रण मिळविण्याची फारशी संधी दिली नाही .


वेस्टर्न ऑस्ट्रेलिया बसलटन येथे झालेल्या आयर्नमॅन स्पर्धेत नितीश हेमंत कुलकर्णी आयर्न मॅनचा किताब पटकवला . त्यांनी ११ तास ४१ मिनीटात ही स्पर्धा पूर्ण करून त्यांनी हे यश मिळवत कोल्हापूरचे नाव सातासमुद्रापार पोहचवले . वेस्टर्न ऑस्ट्रेलिया बसलटन येथे २ डिसेंबरला आयर्नमॅन स्पर्धा घेण्यात आली . या स्पर्धेत जगभरातून २३०० हून अधिक स्पर्धक सहभागी झाले होते . ही स्पर्धा कोणतीही विश्रांती न घेता पूर्ण करायवयाची होती . त्यात जेलीफिश , शार्क अशा समुद्री हिंस्त्र माशांचा समावेश आणि अतिशय थंड पाण्याचा प्रवाह असलेल्या समुद्रातून चार कि . मी . पोहणे , १८० कि . मी . सायकलिंग आणि ४२ कि . मी . धावण्याचा समावेश होता . शारीरिक व मानसिकतेचा कस पाहणारी ही स्पर्धा १७ तासात पूर्ण करणे आवश्यक होते . कोल्हापूरचे नितीश कुलकर्णी यात सहभागी झाले होते . त्यांनी स्पर्धेचे अंतर अवघ्या ११ तास ४१ मिनीटात पूर्ण करून आयर्न मॅनचा किताब पटकवला . स्पर्धेदरम्यान त्यांनी ३४ अंश तापमानाचा वातावरणाचा सामना केला . स्पर्धेसाठी ते एक वर्षापासून तयारी करत होते . त्यांना दीपकराज , धैर्यशील चव्हाण , स्विमींग कोच विजय मांगले , पंकज रावळु यांनी मार्गदर्शन केले . त्यांना आई वैशाली कुलकर्णी , वडील हेमंत कुलकर्णी यांच्यासह कुटुंबाची साथ मिळाली .


ऑलिम्पिक रौप्यविजेती पी . व्ही . सिंधू आणि किदम्बी श्रीकांत या दोघांनाही शनिवारी चीन खुल्या बॅडमिंटन स्पर्धेच्या उपांत्यपूर्व फेरीत पराभवाचा धक्का बसला . भारताचे दोघेही अव्वल बॅडमिंटनपटू पराभूत झाल्याने भारताच्या आशेवर पाणी फेरले गेले . ही बिंगजिआओकडूनच सिंधूला पुन्हा एकदा पराभव पत्करावा लागला . यंदाच्या वर्षी जुलैमध्ये इंडोनेशिया खुल्या बॅडमिंटन स्पर्धेत तसेच ऑक्टोबरमध्ये झालेल्या फ्रेंच खुल्या बॅडमिंटन स्पर्धेतही बिंगजिआओकडूनच पराभूत झाल्याने तिला स्पर्धेतून बाहेर पडावे लागले होते . त्यानंतर शनिवारी तिसऱ्यांदा पुन्हा दोघी आमने - सामने असल्याने सिंधू तिच्या यापूर्वीच्या दोन पराभवांचा वचपा काढेल , अशी अपेक्षा व्यक्त केली जात होती . मात्र , या सामन्यात सिंधूला २१ - १७ , १७ - २१ , २१ - १५ असा पराभव स्वीकारावा लागला . सिंधूने सामन्याच्या प्रारंभापासूनच सामन्यावर पकड मिळवत आधी ४ - १ आणि नंतर ८ - ३ अशी आघाडीही घेतली . त्यानंतर बिंगजिआओने ९ - ९ , १५ - १५ अशी बरोबरी साधत पहिला गेम १७ - २१ असा जिंकला . दुसऱ्या गेममध्ये बिंगजिआओने पुन्हा ४ - २ अशी आघाडी घेतली . मात्र , त्यानंतर उसळी मारत सिंधूने ११ - ७ अशी आघाडी घेतली . ही आघाडी अशीच वाढवत नेत सिंधूने दुसरा गेम २१ - १७ असा जिंकला . त्यामुळे तिसऱ्या गेमपर्यंत लढत लांबली . बिंगजिआओने तिसऱ्या गेमच्या प्रारंभापासून आक्रमक धोरण स्वीकारत ११ - ६ अशी घेतलेली आघाडी १५ - ८ पर्यंत वाढवली . त्यानंतर सिंधूने पुन्हा दमदार खेळाचे प्रदर्शन घडवत १५ - १६ अशी बिंगजिआओच्या जवळपास पोहोचली . पण त्यानंतर बिंगजिआओने सिंधूला अजिबात संधी न देता सलग पाच गुण घेत तिसरा गेम २१ - १५ असा जिंकत स्पर्धेची उपांत्य फेरी गाठली . पुरुषांच्या उपांत्यपूर्व फेरीच्या सामन्यात चायनीज तैपेईच्या चाऊ तिआन चेनचे आव्हान श्रीकांतला पेलवले नाही . दोन सरळ गेममध्ये १४ - २१ , १४ - २१ असा पराभव पत्करत श्रीकांतला उपांत्यपूर्व फेरीतच गारद व्हावे लागले . सामन्याच्या पूर्वार्धात श्रीकांतने १० - ८ अशी आघाडी घेत विजयाची आशा निर्माण केली . मात्र , त्यानंतर चेनने सामन्याची सूत्रे हातात घेत पहिला गेम जिंकला . दुसऱ्या गेममध्ये तर प्रारंभीच श्रीकांत ४ - १० असा पिछाडीवर पडला . त्यानंतर त्याने तीन गुण मिळवत ही आघाडी ७ - १० अशी कमी केली . अखेरीस ११ - १८ अशा पिछाडीवर पडल्यानंतर श्रीकांतला सामना फिरवणे शक्य झाले नाही . त्यामुळे सरळ दोन गेममध्ये १४ - २१ , १४ - २१ असा पराभव पत्करून श्रीकांतला गाशा गुंडाळावा लागला .


भारताने राष्ट्रकुल क्रीडा बॅडमिंटन स्पर्धेत अपेक्षेनुसार जोरदार सुरवात करताना शेजारील श्रीलंका , तसेच पाकिस्तानला प्रतिकाराची संधी दिली नाही . उद्घाटन सोहळ्यात भारतीय पथकाचे नेतृत्व केलेल्या पी . व्ही . सिंधूला ब्रेक देत भारताने हे विजय मिळविले . भारताने दोन्ही लढती ५ - ० जिंकल्या असल्या तरी विजयानंतर भारतीय पूर्ण समाधानी नसतील . किदांबी श्रीकांतला पाकिस्तानच्या मोराद अलीने चांगलेच झुंजवले . त्याने दुसरा गेम जादा गुणांवर नेला . त्यात मोरादला एकही गेम पॉईंट न दिल्याचे समाधान श्रीकांतला लाभले . भारताने पाकिस्तानविरुद्ध एकही गेम गमावली नाही , पण श्रीलंकेविरुद्ध हे समाधानही लाभले नाही . प्रणव चोप्रा आणि ऋत्विका गाडे यांनी मिश्र दुहेरीत दुसरी गेम गमावली , तर निर्णायक गेम जिंकण्यासाठी त्यांना जादा गुणांचा आधार घ्यावा लागला . भारताच्या दोन्ही संघांनी टेबल टेनिस स्पर्धेच्या साखळीत अव्वल क्रमांक मिळविला . पुरुषांनी त्रिनिदाद टोबॅगोला ४ - १ आणि उत्तर आयर्लंडला ३ - ० ; तर महिलांनी श्रीलंकेला ३ - ० ; तर वेल्सला ३ - १ असे हरवले .


विजयाच्या वाटेवरून बरोबरीत समाधान ; जँग कुन लीचा निणार्यक खेळ पहिल्या दहा मिनिटांत लोण पत्करूनही जँग कुन लीच्या अप्रतिम खेळाच्या जोरावर जबरदस्त पुनरागमन करणाऱ्या बंगाल वॉरियर्सला बरोबरीवर समाधान मानावे लागले . ४०व्या मिनिटाला ३४ - ३३ अशा एका गुणाच्या आघाडीवर असलेल्या बंगालच्या कुन लीने पकड करण्यासाठी दाखवलेली घाई महागात पडली . राहुल चौधरीने अखेरच्या चढाईत कुन ली याला बाद करून तेलुगू टायटन्सला बरोबरी साधून दिली . या निकालामुळे बंगालचे स्पध्रेतील आव्हान जवळपास संपुष्टात आले आहे . तेलुगू टायटन्सने ११व्या मिनिटाला लोण चढवत बंगालवर १३ - ६ अशी आघाडी घेतली . राहुल चौधरी , निलेश साळुंके व संदीप नरवाल यांनी चढाई आणि पकडीत सातत्यपूर्ण खेळ करत पहिल्या सत्रात १९ - १४ असे वर्चस्व राखले . दुसऱ्या सत्रात मात्र जँन कुन लीचा झंझावत अनुभवायला मिळाला . जिम्नॅस्टिकपटूला लाजवेल अशा कसरतींचे प्रदर्शन घडवत तेलुगू टायटन्सची बचावफळी भेदली . कुन लीने १६ चढायांमध्ये ३ बोनस आणि ११ गुण , तर पकडीतही दोन गुणांची कमाई करत सामना चुरशीचा बनवला . अखेरच्या क्षणापर्यंत एकेक गुणाच्या आघाडीने दोन्ही संघ विजयासाठी झटत होते . ४०व्या मिनिटाला बंगालकडे एका गुणाची आघाडी होती आणि तेलुगू टायटन्सच्या अखेरच्या चढाईत त्यांना वेळ मारून न्यायची होती . मात्र राहुलची पकड करण्याच्या नादात कून ली बाद झाला आणि तेलुगू टायटन्सने ३४ - ३४ अशी बरोबरी केली . तेलुगू टायटन्सकडून चढाईत राहुल ( ८ ) व निलेश साळुंके ( १० ) यांनी दर्जेदार खेळ केला . त्यांना संदीप नरवाल ( ६ ) याने अष्टपैलू खेळ करून उत्तम साथ दिली . स्टॉर्म क्विन्सचा सहज विजय महिलांच्या प्रदर्शनीय सामन्यात स्टॉर्म क्विन्सने २१ - १५ अशा फरकाने आइस दिवाजचे आव्हान सहज परतवले . दीपिका जोसेफ ( ५ ) , सोनाली इंगळे ( ५ ) व क्षितिज हिरवे ( २ ) यांनी पकडीत उत्तम खेळ केला . आजचे सामने तेलुगू टायटन्स वि . दबंग दिल्ली . बंगाल वॉरियर्स वि . बंगळुरू बुल्स . सामन्याची वेळ : रात्री ८ वाजल्यापासून . थेट प्रक्षेपण : स्टार स्पोर्ट्स


युसूफ अफ्फानच्या दोन गोलमुळे ३ - २ अशी मात युवा आक्रमकपटू युसूफ अफ्फानच्या दोन गोलच्या जोरावर भारतीय पुरुष हॉकी संघाने ऑस्ट्रेलियाविरुद्धच्या दोन सामन्यांच्या मालिकेतील पहिल्या लढतीत ३ - २ असा विजय मिळवला . युसूफने १९व्या मिनिटाला लागोपाठ दोन मैदानी गोल केले , तर ४४व्या मिनिटाला व्ही . आर . रघुनाथने गोल करून भारताचा विजय निश्चित केला . ऑस्ट्रेलियाकडून मॅथ्यू विलिस ( ३६ मि . ) आणि ट्रेंट मिटॉन ( ४३ मि . ) यांनी प्रत्येकी एक गोल केला . भारतीय खेळाडूंनी सुरुवातीलाच ऑस्ट्रेलियाच्या वर्तुळावर आक्रमण केले . त्याला यजमानांनीही सडेतोड उत्तर दिले . पहिल्या सत्रात दोन्ही संघांना एकमेकांचा बचाव भेदण्यात अपयश आले . १९व्या मिनिटाला युसूफने नियोजनबद्ध मैदानी गोल करून भारताला आघाडी मिळवून दिली . पुढच्याच मिनिटाला ही आघाडी दुप्पट केली . मध्यंतरानंतर भारतीय संघाकडून तणावमुक्त खेळ पाहायला मिळाला , परंतु ऑस्ट्रेलियाने आक्रमकाची धार अधिक तीव्र करताना विलिस व मिटॉनच्या गोलने सामना २ - २ असा बरोबरीत आणला . मात्र , रघुनाथने पेनल्टी कॉर्नरवर गोल करून भारताला पुन्हा आघाडी मिळवून दिली आणि ३ - २ असा विजय निश्चित केला . डेव्हिड जॉन उच्च कामगिरी संचालकपदी ऑस्ट्रेलियाच्या डेव्हिड जॉन यांची भारतीय वरिष्ठ पुरुष हॉकी संघाच्या उच्च कामगिरी संचालकपदी नियुक्ती करण्यात आली . हॉकी इंडियाने मंगळवारी याबाबतची अधिकृत घोषणा केली असून रोलँट ओल्टमन्स यांचा पदभार जॉन स्वीकारणार आहेत . ओल्टमन्स यांच्यावर २०२०च्या टोकियो ऑलिम्पिक स्पध्रेपर्यंत मुख्य प्रशिक्षकाची जबाबदारी सोपवण्यात आली आहे . जॉन यांनी यापूर्वी २०१२च्या लंडन ऑलिम्पिक स्पध्रेदरम्यान भारतीय संघासोबत फिजिओ आणि वैद्यकीय सल्लागार म्हणून काम केले आहे .


तुमचे केस हा तुमच्या सौंदर्यातील अतिशय महत्त्वाचा घटक असतो . आपले केस जहिरातीतील मुलामुलींसारखे छान सिल्की आणि शायनी असावेत असे प्रत्येकालाच वाटते . पण एकदा कंगवा घातला की हातात येणारे ढीगभर केस आणि कोंडा यामुळे आपण हैराण होऊन जातो . मग कोणता शाम्पू वापरलेला चांगला , कोणते तेल वापरल्याने केस दाट होतील यांसारख्या प्रश्नांनी अक्षरशः आपण बेजार होऊन जातो . मग या खराब झालेल्या केसांशी आपण आणखी चुकीचे वागतो आणि त्यांचा पोत आणखीनच खराब होतो . पाहूया कोणत्या चुकीच्या गोष्टींमुळे केस खराब होतात… १ . केसांना सतत हात लावणे अनेकांना सतत केसांशी खेळण्याची सवय असते . यामध्ये मुलींचे प्रमाण जास्त असते . कोणाशीही बोलताना किंवा अगदी शांत बसलेले असतानाही अनेक जणी नकळत सातत्याने केसांशी खेळत असतात . त्यामुळे केसांचा पोत खराब होतो . सतत केसांना हात लावल्याने ते जास्त ऑईली होतात आणि चिकट दिसायला लागतात . त्यामुळे जर तुम्हाला सतत केसांना हात लावण्याची सवय असेल तर ती पहिल्यांदा सोडून द्या . २ . केस सतत शाम्पूने धुणे अनेकांना सारखे केस धुण्याची सवय असते . उन्हाळ्यात घाम येतो म्हणून , पावसाळ्यात ओले झाले म्हणून तर कधी कोणत्या कार्यक्रमाला जायचे म्हणून ही मंडळी सारखे केस धुतात . अनेक मुले तर जवळपास रोजच केस धुतात . अशाप्रकारे सतत केस धुतल्याने नैसर्गिकरित्या केसांमध्ये तयार होणारे तेल निघून जाते . हे नैसर्गिक तेल केसांच्या पोषणासाठी आवश्यक असते . मात्र सतत केस शाम्पूने धुतल्यास ते कोरडे होतात आणि त्याचा पोत खराब होतो . ३ . खराब कंगवा वापरणे आपल्या कंगव्यावर दिवसभर मोठ्या प्रमाणावर घाण बसते . हा कंगवा वेळच्यावेळी साफ न केल्यास ती सगळी घाण केस विंचरताना नकळत आपल्या केसात जाते , ज्यामुळे केस खराब होतात . त्यामुळे कंगवा ठेवण्याची जागा स्वच्छ असायला हवी . तसेच दर काही दिवसांनी कंगवा साफ करण्याची सवय केव्हाही चांगली . दर काही महिन्यांनी कंगवा बदलावा . त्यामुळे तुमचे केस खराब होण्यापासून वाचतील . ४ . सौंदर्यप्रसाधनांची निवड आपले केस चांगले दिसावेत असे प्रत्येकालाच वाटते . यासाठी मग केसांवर वेगवेगळ्या सौंदर्यप्रसाधनांचा मारा केला जातो . मात्र ही सौंदर्यप्रसाधने चांगल्या कंपनीची नसतील तर त्यापासून केस खराब होण्याचीच शक्यता जास्त असते . त्यामुळे कोणतीही उत्पादने केसांवर लावताना आधी त्याबाबत योग्य ती माहिती घेणे गरजेचे आहे . आपल्या केसांचा पोत लक्षात घेऊन योग्य तो शाम्पू , कंडिशनर , तेल यांचा वापर करणे गरजेचे आहे . विनाकारण केसांना जेल लावणे , कलर करणे केसांच्या आरोग्यासाठी धोकादायक ठरु शकते .


अति प्रमाणात साखर खाल्ल्यामुळे कर्करोगाच्या पेशी अधिक सक्रिय होत असून , त्यामुळे टय़ुमर अधिक प्रमाणात शरीरात पसरत असल्याचे संशोधकांना आढळले आहे . नऊ वर्षे चाललेल्या या संशोधनामध्ये याबाबतचा शोध लागला आहे . कर्करोग संशोधनातील एक महत्त्वपूर्ण यश असल्याचे मानले जात आहे . व्हॅल्म्स इन्स्टिटय़ूट वूर बायोटेक्नोलॉजी , कॅथोलिके युनिव्हर्सिटी लिऊन आणि व्हर्जी युनिव्हर्सिटी ब्रुसेलच्या संशोधकांनी साखरेमुळे कशा प्रकारे कर्करोगाच्या पेशींची झपाटय़ाने वाढ होते आणि टय़ुमरच्या वाढीसाठी साखर कशा प्रकारे उत्तेजित करते याबाबतचे संशोधन केले . या शोधामुळे साखर आणि कर्करोग यांच्यामध्ये सहसंबंध असल्याचे सकारात्मक पुरावे दिले आहेत . यामुळे कर्करोग पीडितांसाठी बनविलेल्या आहारामुळे नेमका कर्करोगावर काय परिणाम होतो आणि आहार काय असावा याबाबतच्या संशोधनाला वाव मिळणार आहे . आमचे संशोधन अतिप्रमाणात साखर खाल्ल्यामुळे कर्करोगांच्या पेशी कशा प्रकारे वाढतात याबाबत आहे . या दोन्हींचा परस्परसंबंध आहे . आमच्या संशोधनामुळे भविष्यातील कर्करोगासंबंधीच्या संशोधनाला मोठी चालना मिळणार असल्याचे संशोधकांनी सांगितले .


वजन कमी करण्यासाठी अनेक जण आहारावर नियंत्रण आणतात . काहीजण स्वतःच हा आहार ठरवतात तर काही तज्ज्ञांच्या सल्ल्याने आहारात योग्य ते बदल करतात . मात्र आहाराच्या बाबतीत काही चुका न टाळल्यास वजनावर नियंत्रण मिळवणे अवघड होते . मग आपण डाएट प्लॅनच सोडून देतो . मात्र असे करण्यापेक्षा वारंवार होणाऱ्या चुका टाळल्यास त्याचा निश्चितच फायदा होतो . याशिवाय शरीरातील अनावश्यक चरबी घटविण्यासाठी व्यायाम करणेही तितकेच महत्त्वाचे असते . १ . एकसारखेच अन्न खात राहणे – अनेकजण डाएट घेत असताना एकाच प्रकारचा अन्नपदार्थ वारंवार खातात . मात्र एकाच प्रकारचे अन्न खाऊन कंटाळा यायला लागतो आणि डाएट मधेच सोडून दिले जाते . तुमच्या डाएटमध्ये भाज्या आणि फळांचा समावेश असावा . यामुळे तुमच्या कॅलरीचा मेळ योग्य पद्धतीने राखला जातो . २ . फॉर्म्युला ड्रींकचा वापर करा – डाएट करण्यासाठी वापरण्यात येणाऱ्या सप्लिमेंट्सपेक्षा संतुलित आहार घ्या , ज्यामुळे शरीराला पोषणमूल्ये मिळतील . प्रोटीन शेकसारखे फार्म्युला ड्रींक किंवा कोणत्या गोळ्यांमधून ही पोषणमूल्ये शरीराला मिळत नाहीत . त्यामुळे उत्तम आरोग्यासाठी आणि चरबी घटवण्यासाठी सर्वांगीण आहाराची आवश्यकता असते . ३ . केवळ व्यायामाने चरबी कमी होत नाही – अनेक जण वजन घटवण्यासाठी केवळ व्यायामावर अवलंबून राहतात आणि जास्त व्यायाम केल्यास आपल्या कॅलरीज बर्न होतील असा त्यांचा समज असतो . मात्र हा समज चुकीचा असून व्यायामाबरोबरच योग्य पद्धतीचा आहार आवश्यक असतो . व्यायाम हा उत्तम आरोग्यासाठी आवश्यक असतोच मात्र आहाराची वजन कमी करण्यामध्ये महत्त्वाची भूमिका असते .


स्नॅपस्टोरी , इंस्टास्टोरीप्रमाणेच व्हॉट्सअॅपनेही अलीकडेच ‘व्हॉट्सअॅप स्टोरी’ हे नवीन फीचर सुरू केलं आहे . सोशल मीडियावर पडीक असणाऱ्या तरुणाईला मात्र हे फीचर अजिबात आवडलेलं नाही . चांगल्या आरोग्यासाठी दिवसाची सुरुवात चांगली असावी लागते असं म्हणतात . बरं ही ‘चांगली सुरुवात’ करण्याचे सगळ्यांचे मार्गही वेगवेगळे असतात . कोणी सांगतं भरपूर पाणी प्या , काहीजण व्यायामाला महत्त्व देतात . फक्कड चहा हा बहुतेक सगळ्यांसाठीच दिवसाची चांगली सुरुवात करण्याचा उत्तम मार्ग आहे . अर्थात या सगळ्या मार्गाविषयी कोणा ना कोणाचं दुमत असणं साहाजिक आहे , पण सध्याच्या घडीला एक शिस्त प्रत्येकाने स्वतःला लावून घेतली आहे आणि ही शिस्त हमखास दिवसाची उत्तम सुरुवात करून देते . ती म्हणजे व्हॉट्सअॅप तपासणं . २४ फेब्रुवारीच्या सकाळीही नियमितपणे सकाळी मोबाइल हातात घेतल्यावर पहिल्यांदा एक मेसेज आला . ‘इंस्टास्टोरी , स्नॅपचार्ट स्टोरीसारखं व्हॉट्सअॅप स्टोरी आलंय . तुमचं अपडेट झालं का ? ’ हल्ली स्वतःला ‘अपडेट’ ठेवण्यापेक्षा अॅपला अपडेट ठेवणं गरजेचं असतं . त्यामुळे रात्रीच्या मिट्ट काळोखात जेव्हा सगळे प्राणिमात्र झोपलेले असतात , तेव्हा वायफायच्या मदतीने अॅप्स स्वतःच्या अपडेटीपणाचा सोहळा गुपचूप पार पाडतात . त्या रात्रीही व्हॉट्सअॅपने आपलं काम न चुकता केलं होतं , त्यामुळे हे अपडेट मोबाइलवर आले होते . त्यामुळे वरच्या प्रश्नाचं मत्रिणीला ‘हो’ असं उत्तर देण्याआधीच या अपडेटबद्दल समीक्षण , तक्रारी , आनंद , प्रश्न , नाराजी , बेफिक्री असे वेगवेगळे सूर वेगवेगळ्या ग्रुप्समध्ये उमटू लागले . त्यामुळे या नव्या ‘व्हॉट्सअॅप स्टोरी’ प्रकरणाबाबतचं कुतूहल वाढू लागलं . व्हॉट्सअॅप स्टेट्सचं मूळ तसं हल्ली या सोशल अॅप्सचे अपडेट्स आणि त्यातील नवीन फीचर्स हे काही नवं नाही . काही फीचर्स लोकांना आवडतात , काही नाही . हे रोजचं प्रकरण चालूच असतं . पण या फिचरने लोकांचं लक्ष वेधलं . हे फिचर समजून घेण्यासाठी आधी व्हॉट्सअॅप समजून घ्यावं लागेल . या अॅपचं वैशिष्टय़ त्याच्या नावातच आहे . व्हॉट्स अप म्हणजेच ‘काय चाललंय ? ’ एखाद्याला भेटल्यावर किंवा फोनवर बोलताना सहज विचारला जाणारा प्रश्न . व्हॉट्सअॅप स्टेट्सचा उगम झाला या प्रश्नापासूनच . एरवी एखाद्या मीटिंगमध्ये , गाडी चालवताना फोन उचलता येत नाही . मग समोरच्याला आपण काय करतोय हे सांगायचा एकमेव मार्ग म्हणजे मेसेज पाठवणे . पण हेही कित्येकदा शक्य होत नाही . त्यावर तोडगा म्हणून अमुक एका ठिकाणी असल्याने तुम्हाला फोन उचलता येणार नाही , हे स्टेट्स टाकायची सुविधा मिळू लागली . त्यामुळे व्हॉट्सअॅप स्टेट्सचा उघडल्यावर ‘जिममध्ये आहे’ , ‘झोपलोय’ , ‘आता बोलू शकत नाही , व्हॉट्सअप करा’ , ‘मीटिंगमध्ये आहे’ , असे वेगवेगळे स्टेट्सचे पर्याय दिलेले होते . अगदी तुमच्या फोनची बॅटरी संपल्याने फोन बंद करत आहात , ट्रेकच्या ठिकाणी नेटवर्क नसल्याने चार दिवस संपर्कात नसाल , परीक्षा असल्याने फोन बंद ठेवणार आहात , हे आणि असं बरंच काही स्टेट्सच्या माध्यमातून इतरांना सांगता यायचं . त्यानंतर या स्टेट्सचा वापर कवितेच्या ओळी , कोट्स , स्वतःचे विचार मांडण्यासाठीही होऊ लागला . आता त्या जागी तुम्हाला सध्या काय करताय याचा प्रत्यक्ष फोटो किंवा व्हीडिओ शूट करून टाकू शकता . हा फोटो २४ तासांसाठी स्टेट्स स्वरूपात राहतो . त्यानंतर नवं स्टेट्स टाकायचं . अर्थात दिवसभरात तुम्हाला हवी ती स्टोरी तुम्ही टाकू शकता . ही स्टोरी कोण बघतंय , याचे तपशील तुम्हाला स्टोरीखाली मिळतात . तुम्हालाही विशिष्ट व्यक्तीलाच स्टोरी दाखवायची असल्यास तीही सुविधा त्यात आहे . तसेच एखाद्याला या स्टोरीबद्दल काही बोलायचे असल्यास तो थेट तुमच्या वैयक्तिक चॅट िवडोवर मेसेज पाठवू शकतो . स्नॅपस्टोरी , इंस्टास्टोरी आणि . . वरवर पाहता या व्हॉट्सअॅप स्टोरीच्या नव्या प्रयोगाबद्दल कुतूहल वाटू शकतं . पण तरुणाईने मात्र या प्रयोगाबद्दल नापसंती दर्शवली . याचं मुख्य कारण म्हणजे हा प्रयोग त्यांच्यासाठी नवा नाही . हीच सुविधा देणारं तरुणाईचं लाडकं अॅप स्नॅपचॅट आधीच त्यांच्या मोबाइलमध्ये आहे . त्यावर अगदी पार्टी फोटोजपासून दर्देदिल प्रेमी जिवांच्या व्यथांना वाट मिळते . बाथरूम सिंगर नावाची संकल्पना आपल्याला ठाऊक आहेच , पण या स्नॅपस्टोरीमुळे ‘ड्रायिव्हग सिंगर’ची जातकुळी जन्माला येऊ लागली . ट्राफिकमध्ये अडलेला , गाडीत हॉर्न वाजवून थकलेला जीव एखादं गाणं रेकॉर्ड करून स्नॅपस्टोरीच्या स्वरूपात टाकू लागला . कुत्र्याचं नाक , मांजरीचे डोळे , सशाचे कान हे या प्राण्यांवरच नाही , तर माणसांवरही छान दिसतात , हे स्नॅपचॅटने दाखवून दिलं . तोंडातून निघणारं इंद्रधनुष्य , फुलांचा मुकुट , विचित्र प्रकारे रंगविलेले चेहरे ‘कुल’ दिसू शकतात हे स्नॅपस्टोरीने पटवून दिलं . मल्लिका दुवाची मेकअप दीदी , पम्मी आंटीसारख्या कित्येकांना या स्टोरीजमुळे सेलेब्रिटी पद मिळालं . त्यानंतर यांच्या पावलावर पाउल ठेवत इंस्टाग्रामनेही इंस्टास्टोरी नावाचं फिचर आणलं . त्याची प्रक्रियाही हीच आहे . त्यामुळे पुन्हा व्हॉट्सअॅप स्टोरीच्या माध्यमातून हेच फिचर अनुभवायला तरुणाई उत्सुक नाही . अर्थात यांच्यातील साधम्र्य या एकाच कारणासाठी हे फिचर नाकारलं गेलं नाही . कारण एरवी चार फीचर्ससाठी वेगवेगळी अॅप्स घेण्यापेक्षा एका अॅपमध्ये सगळे फीचर्स मिळणं कधीही उत्तम . त्यामुळेच व्हॉट्सअॅपच्या याआधीच्या व्हिडीओ कॉिलग , व्हॉट्सअॅप कॉल या फीचर्सना सगळ्यांनी उचलून धरलं . पण व्हॉट्सअॅप स्टोरीला नाकारण्यामागे तरुणाईची दुखरी बाजूही आहे . व्हॉट्सअॅपचा वापर सगळेच करतात . तरुणाईचंच नाही तर आबालवृद्धांचं हे लाडकं अॅप आहे . मित्र , ऑफिसचे सहकारी आणि वरिष्ठ , नातेवाईक सगळ्यांकडे व्हॉट्सअॅप असतं आणि ते त्याचा रोज वापरही करतात . त्या मानाने स्नॅपचॅट ही फक्त तरुणाईची मक्तेदारी आहे . यावर ज्येष्ठांचा वावर नाही . कित्येकांना हे अॅप कसं वापरावं याची कल्पनाच नाही . त्यामुळे पार्टीचे , कपल्सचे लेक्चर बुडवून केलेल्या पार्टीचे फेसबुकवर टाकता न येणारे फोटो स्नॅपचॅटवर टाकता यायचे . बरं हे फोटो २४ तासाने निघून जायचे . त्यामुळे पुढे - मागे कधीतरी हे फोटो कोणाच्या हाती लागायचा प्रश्न नाही . पण व्हॉट्सअॅपवर हे करता येणार नाही . व्हॉट्सअॅप स्टेट्स गेल्याची नाराजी व्हॉट्सअॅप स्टोरी हे नवं फिचर आणताना व्हॉट्सअॅपने मूळ स्टेट्स ही संकल्पना काढली , याचाही राग कित्येकांना आहे . ‘मी स्नॅपचॅट वापरत नव्हते . त्यामुळे हे नवं फिचर माझ्यासाठी असून नसल्यासारखं आहे . पण स्टेट्स टाकता येणार नाही , याचं वाईट वाटतंय , ’ असं मुंबईची प्रियांका पाटील सांगते . पुन्हा ही स्टोरी २४ तासांत जाणार म्हणजे परत नवी स्टोरी टाकायचा खटाटोप रोजचा आहे . स्टेट्स मात्र एकदा टाकल्यावर नवं काही सुचेपर्यंत त्याच्याकडे बघायची गरज नसायची . ‘मला नव्या फिचरचं कौतुक नाही , पण व्हॉट्सअॅपने स्टेट्सची सुविधा काढायला नको होती . तिथे आम्हाला हवं तसं व्यक्त होण्याची संधी मिळायची . आता ते मिळणार नाही , याचा राग आहे , ’ असं सोनाली नाईक सांगते . पण काहीही असलं तरी २४ फेब्रुवारीपासून गेल्या दोन आठवडय़ांमध्ये व्हॉट्सअॅप स्टोरीमध्ये कित्येकांना एकतरी स्टोरी टाकायचा मोह आवरता आला नाही . यात अगदी सुरुवातीपासून नकाराचा सूर आवळणाऱ्यांचाही समावेश आहेच . विशेष म्हणजे इतके दिवस या फिचरबद्दल काहीही न माहिती असलेल्या ज्येष्ठांना याबद्दल जास्त उत्सुकता आहे . आतापर्यंत आई - वडिलांना फेसबुक आणि व्हॉट्सअॅप वापरायला शिकवून निर्धास्त झालेल्या तरुण मंडळींवर या फिचरबद्दलच्या अनेक प्रश्नांचा भडिमार झालाच . कारण ‘हा फोटो कसा टाकायचा ? ’ ‘माझे कालचे फोटो कसे उडाले ? ’ ‘मावशीचे फोटो लाईक नाही का करता येणार ? ’ ‘नुसते फोटो टाकून काय उपयोग ? ’ अशा कित्येक शंकाकुशंकांचा भडिमार सध्या घराघरांत चालू आहे . त्यात ‘एकदा आईला हे फिचर कळलं तर ती स्नॅपचॅटवर पण आली तर ? ’ या नव्या भीतीनेही जन्म घेतला आहेच . विनोदाची लाट व्हॉट्सअॅप स्टोरीचा अपडेट आल्याबरोबरच या फिचरविरोधी अनेक विनोद , मेमेज यांची अख्खी लाट ट्वीटर , फेसबुक , व्हॉट्सअॅप ग्रुपवर आली . व्हॉट्सअॅप स्टेट्स परत आणण्याची मागणी जोर धरू लागली . ‘स्नॅपचॅटस्टोरी कॉलेजवयीन मुलांसाठी , इंस्टास्टोरी तरुणांसाठी तर व्हॉट्सअॅप स्टोरी ज्येष्ठांसाठी आहे , ’ ‘स्नॅपचॅट स्टोरीचं संस्कारी व्हर्जन म्हणजे व्हॉट्सअॅप स्टोरी , ’ ‘स्नॅपचॅट , इंस्टाग्रामनंतर आता ट्वीटरची नक्कल करत आता व्हॉट्सअॅपवर फक्त १४० अक्षरांचा मेसेज पाठवता येईल , असं फिचर येईल , ’ अशा आशयाचे अनेक विनोद सोशल मीडियावर येऊ लागले . या सगळ्याचा परिणाम म्हणून व्हॉट्सअॅप स्टेट्स पुन्हा एकदा व्हॉट्सअॅप टॅगलाइन स्वरूपात येणार असल्याचंही बोललं जात आहे . पण अजूनही व्हॉट्सअॅपकडून त्याची अधिकृत घोषणा झाली नाही . तोपर्यंत तरी व्हॉट्सअॅप स्टोरीवरच समाधान मानावं लागेल . सौजन्य – लोकप्रभा response . lokprabha @ expressindia . com


सूर्यफुलाच्या बियांकडे आपण सर्रास दुर्लक्ष करतो . तेल काढण्यापलीकडे त्यांचा फारसा काही उपयोग नाही असं अनेकांना वाटतं . पण या बिया आरोग्यासाठी खूपच फायदेशीर असतात . सूर्यफुलाच्या बियांमध्ये व्हिटॅमिन–ई , कॅल्शियम , खनिजे अशी अनेक पोषणद्रव्ये असतात . त्यामुळे रोजच्या आहारात सूर्यफुलांच्या बियांचा समावेश केला तर नक्कीच आरोग्यासाठी त्याचा फायदा होऊ शकतो . तेव्हा या बियांचा नेमका कसा वापर करता येईल हे जाणून घेऊ . Hair Care Tips : हेअर कट कितीवेळा करावा ? – भाजलेल्या किंवा खारवलेल्या सूर्यफुलाच्या बिया या उत्तम आणि आरोग्यदायी मानल्या जातात . न्याहरीसोबत बिया खाणं फायदेशीर ठरतं . – सूर्यफुलाच्या बिया खाल्लाने मासिक पाळीच्या वेळी होणारी चिडचिड , मूड स्विंग , पोटदुखी यासारखे त्रास कमी होतात . – सूर्यफुलांच्या बियांमध्ये व्हिटॅमिन - ई मुबलक प्रमाणत असते त्यामुळे केसांसाठी ते फायदेशीर ठरतं . – सलाडमध्येही सूर्यफूलाच्या भाजलेल्या बिया टाकून खाल्ल्यास सलाडही अधिक पौष्टिक होतं . – सूर्यफुलांच्या बियामध्ये कॅल्शिअमही खूप असते त्यामुळे कॅल्शिअमची कमतरता भरून काढण्यासाठी सूर्यफुलाच्या बिया खाणं फायदेशीर ठरतं . पायांना भेगा पडताहेत ? ‘हे’ पाच उपाय करून पाहा


नऊ डिसेंबर रोजी तंदुरुस्तीसाठी सक्रिय होऊन हेल्थ डे साजरा करण्याची साद सकाळ माध्यम समूहाने घातली आहे . त्यास पुणेकर कुटुंब वाढत्या प्रमाणावर प्रतिसाद देत आहेत . आधी धावणाऱ्यांनी १० किंवा २१ किमी शर्यतींसाठी तयारी केली आहे , तर काही कुटुंब फॅमिली रनमधील सहभागासाठी सज्ज झाली आहेत . मॅरेथॉनही पाहावी धावून ! - डॉ . जाई केळकर मी शाळेत असताना जिम्नॅस्टिक्स केले . ॲथलेटिक्समध्ये लांब उडी करायचे . १०० मीटर स्प्रिंटला माझी वेळ १४ सेकंद होती . शालेय पातळीवरील सात - आठ मेडल्स माझ्याकडे आहेत . तायक्वोंदोमध्ये मी रेड बेल्ट मिळविला आहे . एकूण व्यायमात सातत्य राहिले आहे . धावायला सुरवात गेल्या पाच वर्षांपासून आणि आयर्नमॅन कौस्तुभ राडकरच्या मार्गदर्शनाखाली शिस्तबद्ध ट्रेनिंग पावणेदोन वर्षांपासून सुरू आहे . त्यामुळे मी आणि आदित्यने बंगळूर मॅरेथॉन साडेपाच तासांत पूर्ण केली . मॅरेथॉन ही एक अनुभूती असते . आपण म्हणतो ना की घर पाहावं बांधून . त्याच धर्तीवर मला म्हणावेसे वाटते की मॅरेथॉनही पाहावी धावून ! तुम्ही टप्प्याटप्प्याने सुरवात करता . तुम्हाला तुमच्या मर्यादा - क्षमता कळतात . नऊ डिसेंबरला आम्ही दोघे हाफ मॅरेथॉन , तर सानिया - रिया सहा किमी शर्यतींत धावतील . त्या दोघी जिम्नॅस्टिक्स करतात . धाकटी रिया दहा किमी शर्यत तीन वेळा , तर सानिया एकदा धावली आहे . धावण्याने वाढली व्यायामाची गोडी - डॉ . आदित्य केळकर मी मल्लखांब करायचो . मला श्री शिवछत्रपती क्रीडा पुरस्कारही मिळाला आहे . २०१५ मध्ये माझे काही मित्र मॅरेथॉन धावायला लागले . त्यांना पाहून मी आणि जाईने थेट हाफ मॅरेथॉनमध्ये भाग घेतला . मी १३ किलोमीटरच्या टप्प्याला दमलो , तेव्हा जाईचा स्टॅमिना चांगला होता . तिच्या प्रोत्साहनामुळे मी धावत राहिलो . तिला साधारण १८ - १९ किमीला दमल्यासारखे झाले , तरीही आम्ही दोघांनी २१ किमी अंतर जिद्दीने पार केले , पण नंतर त्रास झाला . आता तुम्हाला असा प्रश्न पडेल , की आम्ही डॉक्टर असून धोका का पत्करला , तर त्याचे उत्तर असे आहे , की मॅरेथॉनचा माहोलच काही और असतो . त्यामुळे आम्ही दमलो ही एक बाजू झाली , तर दुसरी बाजू म्हणजे आम्ही दोन तास ४० मिनिटे धावलो . या त्रासदायक अनुभवानंतर मात्र आम्ही नियमित व्यायाम करू लागलो . तसा मी पूर्वीपासून काही तरी फिटनेस करायचो ; पण त्यात सातत्य नव्हते . मॅरेथॉनची गोडी लागल्यामुळे व्यायामाची गोडी वाढली . आता दोन तास १३ मिनिटांपर्यंत आम्ही हाफ मॅरेथॉन धावतो . आजारपणाचे लक्षण डोळ्यात दिसते . आपण म्हणतो ना की अरे तुझे डोळे असे का दिसतायत . . . डोळे तेजस्वी दिसत असतील तर ती व्यक्ती तंदुरुस्त आहे असे समजावे . डॉक्टर या नात्याने लहान मुलांमध्ये स्थौल्य ( ओबेसिटी ) , तर तरुणांमध्ये मधुमेहाचे प्रमाण वाढते आहे . मी जवळपास दिवसभर पेशंट तपासतो . धावण्यासाठी सकाळी वेळ काढला की मग दिवस पूर्ण मिळतो , काम सोडण्याची गरज नसते . आमच्या रनिंग कम्युनिटीमध्ये स्पर्धा नसते . माझी रन चांगली व्हावी - तुझी रन चांगली व्हावी , असेच प्रत्येकाला वाटते . त्यामुळे तुम्हाला धावणारे मित्र - मैत्रिणी मिळतात . बदलत्या जीवनशैलीत विद्यार्थ्यांच्या हाती मोबाईल आला आणि ते मान खाली घालून अनेक तास एका ठिकाणी बसू लागले . त्यांना दिवसाचा काही वेळ तरी या गॅजेट्सपासून लांब ठेवणे आणि व्यायामाच्या जवळ आणणे आवश्यक बनले आहे . सूर्यनमस्कार , पळणे यांसारख्या सोप्या व्यायामप्रकारांनी स्वतःला तंदुरुस्त ठेवता येते . म्हणूनच मॅरेथॉनसारख्या स्पर्धांची गरज आहे . त्यात आमच्या महाविद्यालयाच्या अधिकाधिक विद्यार्थ्यांना घेऊन मी स्वतःही सहभागी होईन . - दिलीप शेठ , प्राचार्य , स . प . महाविद्यालय धावणे हा एरोबिक व्यायाम आहे . यामुळे चयापचयक्रियेवर चांगला परिणाम होतो . ग्रहण केलेल्या अन्नाचा वापर करण्याची क्षमता वाढते . पचनक्रिया , लिव्हर , स्नायू तसेच मेंदूवरदेखील याचा चांगला परिणाम होत असतो . धावण्यामुळे गुडघ्यांना त्रास होतो , असा एक गैरसमज प्रचलित आहे ; परंतु असे काही होत नाही . धावण्याचे योग्य नियम पाळले की , कोणत्याही प्रकारचा त्रास होत नाही . यामुळे फायदाच होतो . - डॉ . संजय गुप्ते , अध्यक्ष , फेडरेशन ऑफ ऑबस्टेट्रिक ॲण्ड गायनाकॉलॉजी सोसायटीज ऑफ इंडिया खेळाडू सोडा , प्रत्येकाला तंदुरुस्त राहायचे असेल , तर आधी धावलेच पाहिजे . संतुलित शरीरयष्टी राखण्यासाठी धावणे हा परिपूर्ण व्यायाय आहे . मुख्य म्हणजे धावण्यामुळे आपल्या शरीरातील ब्लड , शुगर आणि पल्स रेटवर नियंत्रण राहते . खेळाडूच्या आयुष्यात तर धावणे हे जोडलेलेच असते . रोजचा सराव असतो तेव्हा स्पीड वर्क केले जाते आणि ऑफ सिझनला आम्ही लाँग रन घेत असतो . त्यामुळे आमचे शरीर संतुलित राहते . खरे तर धावण्याशिवाय कुठलाच व्यायाम प्रकार पूर्ण होऊ शकत नाही . त्यामुळे प्रत्येकाने आधी धावलेच पाहिजे . खेळाडू असलो , तरी कधी कधी आमच्याकडून राहून जाते . पण , सध्या धावण्याबाबत आयोजित होणाऱ्या अशा उपक्रमातून जागरूकता झाल्यामुळे सकाळच्या वेळेस ज्येष्ठ नागरिक धावताना दिसून येतात आणि तेच मग आमचे प्रेरणास्थान ठरतात . मॅरेथॉन किंवा दौड असे उपक्रम साजरे होत असताना त्यासाठी वयोगटाचे बंधन नसावे , ते खुले असावे , असे वाटते . - दीपिका जोसेफ , आशियाई सुवर्णपदक विजेती कबड्डीपटू पुणेकरांनो , धावा आणि टॅग करा ! सकाळ माध्यम प्रायोजक असलेल्या बजाज अलियांझ पुणे हाफ मॅरेथॉनमधील सर्व गटांच्या शर्यतींना नावनोंदणीसाठी चांगला प्रतिसाद मिळत आहे . ९ डिसेंबर रोजी तंदुरुस्तीच्या दिशेने पहिले पाऊल टाकण्यासाठी पुणेकर सज्ज झाले आहेत . तुम्हीही आजच नोंदणी करा . तुमचे अनुभव , फोटो , व्हिडीओ सोशल मिडियावर पोस्ट करा . त्यासाठी सकाळ स्पोर्टसचे व्यासपीठही उपलब्ध आहे . फेसबुकवर @ sakalsports ला टॅग करा # Phd वापरा www . facebook . com / mysakalsports


फ्रान्सने फिफा फुटबॉल वर्ल्ड कप स्पर्धेचं विजेतेपद पटकावलं . अंतिम फेरीत फ्रान्सने क्रोएशियावर ४ - २ असा विजय मिळवून २० वर्षानंतर जगज्जेतेपदाचा बहुमान पटकावला . या विजयानंतर सर्वच क्षेत्रांतून फ्रान्सवर शुभेच्छांचा वर्षाव होऊ लागला . यामध्ये बॉलिवूड कलाकारदेखील मागे राहिले नाहीत . फ्रान्सला शुभेच्छा देत असतानाच बॉलिवूड सेलिब्रिटींनी क्रोएशियाच्या प्रयत्नांचीही दाद दिली . सोशल मीडियावर अनेकांनी आपलं फुटबॉल प्रेम व्यक्त करत शुभेच्छा दिल्या . ऐश्वर्या राय बच्चन सध्या मुलगी आराध्यासोबत पॅरिसमध्ये सुट्ट्यांचा आनंद घेत आहे . फ्रान्सच्या विजयानंतर तिथल्या रस्त्यांवर कशाप्रकारे जल्लोष साजरा केला जात होता , हे तिनं इन्स्टाग्रामवर फोटो शेअर करत दाखवलं . अभिषेक बच्चननेही ट्विटरच्या माध्यमातून फ्रान्सला शुभेच्छा दिल्या . बॉलिवूडचे महानायक अमिताभ बच्चन यांनीही आपल्या अंदाजात शुभेच्छा दिल्या . ‘वर्ल्ड कप जिंकल्याने फ्रान्सला शुभेच्छा आणि आमची मनं जिंकल्याने क्रोएशियालाही शुभेच्छा , ’ असं ट्विट त्यांनी केलं . अर्जुन कपूरनेही फ्रान्सच्या दमदार खेळीची स्तुती केली . त्यासोबतच क्रोएशियाच्या प्रयत्नांचीही दाद दिली . रणवीर सिंगनेही सामनादरम्यान फ्रान्ससाठी चीअर करत असतानाचा जुना फोटो शेअर करत आनंद व्यक्त केला .


फॅशन कट्टा नुसता मेकअप आणि कपडे एवढय़ातच फॅशन संपत नाही . फॅशनेबल राहायचं तर ज्वेलरी , शूज , चप्पल , पर्स , घडय़ाळं या सगळ्यांचा ट्रेण्ड इन असलेला जामानिमा माहीत असायलाच हवा . अगदी पूर्वीपासून भारतात फॅशनप्रेमींची संख्या खूप मोठी आहे . त्या वेळी नट , नटय़ा किंवा रॅम्प मॉडेल सोडता फॅशन सर्वसामान्यांना उपलब्ध नव्हती . सामान्यांचा फॅशनकडे बघण्याचा दृष्टिकोन खूपच वेगळा होता . केवळ चित्रपटात दिसत असलेली किंवा रॅम्पवर दिसत असलेली फॅशन लोक फॉलो करत होते . परंतु सध्या हे चित्र बदलताना दिसत आहे . हल्ली सामान्यांना फॅशन उपलब्ध झाली आहे . हल्ली फॅशन जगात खूप लक्षवेधी आणि सकारात्मक बदल झालेले पाहायला मिळतात . रंग , वर्ण , उंची , बांधा या सगळ्यापलीकडे जाऊन सगळ्यांना आपलंसं करणारी फॅशन आपल्या समोर आली . अनेक डिझायनर , मॉडेल यांनी पुढाकार घेऊन अशा प्रकारच्या खुल्या फॅशनचा ट्रेण्ड आणला आणि त्यातूनच जन्माला आली बंडखोर फॅशन . तिला कोणत्याही परिभाषेची किंवा चौकटीत राहण्याची गरज नाही . २०१८ हे वर्षसुद्धा फॅशनविश्वात असेच नवनवीन बदल घडवून आणून एक बंडखोर स्टाइल आपल्या समोर आणेल असंच वाटतं . त्यात अनेक बंडखोर अॅक्सेसरीजसुद्धा असणार आहेत . बघूया कोणत्या अॅक्सेसरीजचे प्रकार सध्या ट्रेण्ड इन आहेत . ओव्हरसाइज ज्वेलरी २०१८ या वर्षांत बोल्ड इस ब्युटिफुल या तत्त्वाप्रमाणे फॅशन विश्वात बदल घडून येतील , ज्वेलरीच्या बाबतीतसुद्धा हे सूत्र नक्कीच पाळलं जाईल . ओव्हरसाइज इअिरग्ज , ओव्हरसाइज किंवा प्लस साइज नेकपीस , ओव्हरसाइज अंकलेट , ओव्हरसाइज ब्रेसलेट , या सगळ्यांच्या बरोबरीने ओव्हरसाइज नोजपिनसुद्धा सगळ्यांच्या पसंतीस उतरतील . क्लासी ओव्हर कोट्स लाँग लेन्थ ओव्हरकोट्स , ओव्हरसाइज कॉलर कोट्स , केपकोट्स असे वेगवेगळे प्रकारचे कोट्स नक्कीच ट्रेण्ड इन असणार आहेत . त्यावर असलेलं बारीक थ्रेड वर्क , अॅनिमल प्रिंट्स , नैसर्गिक पाना - फुलांचे प्रिंट्स असे वेगवेगळे प्रकार या कोट्समध्ये आपल्याला पाहायला मिळतील . ते यावर्षी ट्राय करून बघायला आणि ट्रेण्डी दिसायला तुम्हाला नक्की आवडेल . कम्फी बॅग्स २०१८ या वर्षांत कम्फर्टेबल किंवा इझी टू कॅरी बॅग्स मार्केटमध्ये उपलब्ध असतील . त्यात ओव्हरसाइज बॅग्सपासून ते अगदी ट्रेण्डी लहान क्लचेसपर्यंत सगळ्यांचा समावेश असेल . स्लिंग बॅग्स तरुणाईत आधीच फेमस आहेत . त्याचे वेगवेगळे प्रकार या वर्षांत नक्कीच पाहायला मिळतील . तसेच यंदा मरुन , ऑलिव्ह ग्रीन , पर्पल , मस्टर्ड यलो , राखाडी , ब्लॅक तसंच काहीसं युनिक आणि काहीसं निसर्गतत्त्वाशी साधम्र्य साधणारं आणि सगळ्यांना आवडेल असं बोल्ड कलर पॅलेट ट्रेण्ड इन असेल . फूटवेयर गेल्या दोन वर्षांत स्नीकर्स खूप ट्रेण्ड इन होते . या २०१८ मध्ये बॉक्स हिल्स असलेले फूटवेयर ट्रेण्ड इन असतील . बॉक्स हिल बूट्स , बॉक्स हिल सॅण्डल्स , बॉक्स हिल स्लिप ऑन्स या वर्षांत ट्रेण्ड इन असतील . बाटापासून ते अगदी झारापर्यंत बऱ्याच ब्रॅण्डेड फूटवेयरमधील नवीन नवीन कलेक्शनमध्ये बॉक्स हिल फूटवेयर मोठय़ा प्रमाणावर दिसून आले . बॉक्स हिल फूटवेयर फॅशन एलिमेंटला धक्का न देता सगळ्यांना कम्फर्टेबल असतील असे आहेत . पायाच्या टाचेला समान पातळीवर असलेल्या हिलमुळे खूप कम्फर्टेबल फिल मिळतो . घड्याळं घडय़ाळाची संकल्पना आता एक पट्टा आणि मध्ये डायल अशी आणि एवढी साधी राहिलेली नाही . त्यात कालानुरूप खूप बदल होत गेले आहेत . २०१८ मध्ये घडय़ाळाचे अगदी सटल ते फॅन्सी असे अनेक प्रकार पाहायला मिळणार आहेत . टायटन या घडय़ाळाच्या ब्रॅण्डने त्यांच्या नवीन कलेक्शनमध्ये खूप वेगवेगळे प्रयोग केले आहेत . डिझायनर मसाबा गुप्ता हिच्याकडून डिझायनर घडय़ाळांची एक सीरिज त्यांनी डिझाइन करून घेतली आहे . ‘मोमेंट फॉर आमची मुंबई’ ही सीरिज त्यांनी डिझाइन केली आहे . यातील घडय़ाळं २६ / ११ या दिवशी मुंबईकरांनी दाखवलेल्या स्पिरीटला सलाम करण्यासाठी बनविण्यात आली आहेत . प्री ऑर्डर तत्त्वावर ही घडय़ाळं विकली जाणार आहेत . फास्टट्रॅक या ब्रॅण्डनेसुद्धा आपलं नवीन कलेक्शन युथफुल पद्धतीने डिझाइन केलं आहे . या घडय़ाळांमध्ये अत्यंत बोल्ड कलर्स वापरले गेले आहेत . तसेच डायलमध्ये किंवा पट्टय़ावर काही ठिकाणी एखादं वाक्य , शब्द लिहिले गेले आहेत . या सगळ्या अॅक्सेसरीज तुम्हाला मार्केटमध्ये दिसून येतील . तुम्ही फॅशनिस्टा असा किंवा नसा या अॅक्सेसरीज तुम्हाला नक्कीच आवडतील आणि वापरायला कम्फर्टेबल असतील . तुमच्या आवडीपणाने तुम्ही त्या नक्की ट्राय करून बघा . प्राची परांजपे – response . lokprabha @ expressindia . com सौजन्य – लोकप्रभा